Plis lanfaz lo konsiltasyon pour asire ki fasilite lapes artizanal dan distrik i ganny byen servi\nSa i annan pour bi evit bann fot lepase kot sa bann fasilite pa’n ganny servi par bann ki ti sipoze servi zot.\nMinis Sinon ti dir sa dan sesyon demann kestyon dan Lasanble Nasyonal sa semenn letan i ti pe reponn en kestyon par manm elekte pour distrik Anse Boileau Msye Bernard Arnephy. I ti anvi konn plan sa minister pour konstri bann fasilite pour bann peser sa distrik.\nMinis ti dir ki pour sa lannen i pa dan plan SFA pour devlop fasilite lapes pour peser Anse Boileau.\nI ti dir ki lotorite sa distrik fek zwenn avek bann responsab SFA pour diskit lo devlopman sa bann fasilite lapes pour sa bann peser e SFA in konsey lotorite sa distrik pour fer son demann ofisyel atraver en plan ki’n agree par tou bann parti konsernen lo bann fasilite ki zot santi zot bezwen pour amelyor lapes artizanal dan sa distrik.\nApre sa zot bann propozisyon ava ganny diskite e sa ki zot tou zot a tonm dakor lo la ava ganny konsidere par SFA pour ganny entegre dan son progranm devlopman pour lannen prosenn.\nMinis i dir ki leksperyans in montre ki desizyon pour fer okenn lenfrastriktir pour peser fodre enkli bann peser zot menm e bann lezot parti konsernen depi ki sa proze pe ganny konsevwar e diskite akoz dan lepase bazar ek lezot fasilite in ganny fer e zanmen peser in servi.\nMinis i dir ki lotorite konsernen i oule evite fer bann menm fot ankor.\n«Se pour sa rezon ki pour Anse Boileau, parey partou dan lezot distrik, SFA pou konsider en plan ki ganny formile lo tou sa ki bann parti konsernen in tonb dakor lo la.\nAnse Boileau pe alor ganny konseye pour pas atraver sa prosesis konsiltativ pour arive annan e finaliz en plan detaye lo kwa ki zot oule, kote zot oule sa bann lenfrastriktir i ganny fer e prezant sa avek SFA,» Minis Sinon ti fer resorti.\nMinis ti osi dir ki en distrik kot sa prosesis konsiltativ in deza finalize i Roche Caïman.\nI ti fer remarke ki ti pran detrwa miting avan ki tou bann parti konsernen ti kapab ariv lo en konpromi.\nMinis ti fer resorti ki finansman pour sa bann proze pour lapes artizanal pou sorti dan Fon Devlopman Linyon Eropeen.\nAn sa ki konsern plan SFA pour lapes artizanal, Minis Sinon ti dir ki dan lepase sa lotorite atraver plan ki i ti fer, ti konstrir bazar, pti por ki ti swa ganny servi oubyen pa ganny servi ditou.\nPlan sa lotorite aprezan se pour annan konsiltasyon avek bann kominote peser ek lotorite responsab dan bann distrik kot i konsern lapes artizanal pour kapab devlop bann plan konkret apre ki tou bann ki pou servi sa bann fasilite in diskite e tonb dakor lo kwa ki zot oule.\nMinis ti ensiste ki aprezan SFA i oule fer sir ki avan ki i envestir dan okenn fasilite dan distrik ankor i bezwen byen konsilte, diskite e asire ki tou dimoun, peser koman bazardye e lezot ki servi sa bann fasilite, zot satisfe dan en fason ki letan zot fini konstri sa bann fasilite zot ganny byen servi e ganny valer pour larzan ki’n depanse.\nMinis ti osi reponn en kestyon e donn leksplikasyon lo size akse semen lo bann laferm Val D’Andorre.\nSa kestyon dan labsans manm elekte pour Baie Lazare Wilby Lucas ti ganny demande par manm elekte pour Les Mamelles Emmanuel Fideria.\nI ti anvi konnen lekel lazans ou minister ki responsab reparasyon bann semen pour fasilit akse lo bann laferm Val d’Andorre.\nMinis Sinon ti dir ki se son minister ki responsab pour konstriksyon nouvo semen akse ki al lo sa bann laferm me ki pa sa minister ki an se moman responsab pour zot reparasyon akoz Lazans Lagrikiltir, ki tonb anba son minister, pa ganny okenn bidze pour mentenir e repar sa bann semen.\nI ti fer resorti ki diferan lazans tel parey ladministrasyon distrik, Departman Lanvironman, Departman Transpor lo Later sakenn i zwe en pti rol pour repar e mentenir sa bann semen menm si i pa dan en fason kordinen.\nMinis in alor propoze ki a lavenir Lazans Lagrikiltir i travay direkteman avek Lazans Transpor lo Later e ladministrasyon distrik pour kapab idantifye kot travay reparasyon i neseser, determin konbyen pour koute par lannen pour mentenir sa bann semen dan en fason ki sa i kapab servi koman en baz pour demann en bidze spesifik pour sa bann travay ki tre enportan e neseser.\nMinis ti dir ki sa larzan i a swa ganny mete dan bidze Lazans Lagrikiltir ouswa dan bidze Lazans Transpor lo Later. Minis in demann sa lazans pour asiste avek evalyasyon bann travay neseser pour finalman annan en kou ki pou kapab permet son minister fer en demann dan prosen bidze pour sa bann travay.


Konsey direkter dan premye syek\nLektir en let sorti kot konsey direkter\nDan premye syek, “bann zapot ek bann ansyen Zerizalenm” ti form en konsey direkter ki ti pran bann desizyon enportan pour tou bann Kretyen swazir sa letan. (Akt 15:2) Kan zot tou zot ti tonm dakor lo en desizyon, i ti akoz zot ti’n egzamin sa ki Labib i dir e les lespri sen Bondye diriz zot. (Akt 15:25) Konsey Direkter pe swiv menm legzanp ozordi.\nBondye i servi li pour akonplir son lavolonte. Bann frer swazir lo Konsey Direkter i annan en gran lentere dan Parol Bondye e zot eksperyanse lo konman pour rezourd bann sityasyon e tret bann problenm spirityel. Konsey Direkter i zwenn tou le semenn pour egzamin bezwen tou bann Kretyen dan lemonn. Parey dan premye syek, Konsey Direkter i donn bann lenstriksyon baze lo Labib atraver bann let, bann sirveyan ki vizit bann kongregasyon e dan lezot fason ankor. Sa i fer ki pep Bondye i ini dan zot krwayans e dan sa ki zot fer. (Akt 16:4, 5) Konsey Direkter i responsab preparasyon nouritir spirityel, i organiz travay predikasyon e i responsab pour apwent bann frer ki annan bann responsabilite dan lorganizasyon.\nI swiv gidans lespri sen Bondye. Konsey Direkter i rod gidans Zeova, Souvren liniver ek Zezi, Sef kongregasyon. (1 Korentyen 11:3; Efezyen 5:23) Bann manm lo Konsey Direkter pa konsider zot konman sef pep Bondye. Parey lezot Kretyen swazir, “zot swiv Lanyo [Zezi] partou kot i ale.” (Revelasyon 14:4) Konsey Direkter i apresye ler nou priy pour zot.\nLekel ki ti form parti konsey direkter dan premye syek?\nKi mannyer Konsey Direkter i rod gidans Bondye?\nLir Akt 15:1-35 e gete ki mannyer konsey direkter dan premye syek ti rezourd en problenm an servan Lekritir e avek led lespri sen.


Galeri Lar Nasyonal i reouver | Ministry of Youth Sports & Culture\nHome - news - Galeri Lar Nasyonal i reouver\nGaleri Lar Nasyonal i reouver\nGaleri Lar Nasyonal in reouver son laport yer dan batiman Sant Kiltirel Nasyonal.\nSa ti fer par Minis pour Tourizm ek Kiltir Alain St Ange e ti deroul dan prezans plizyer envite distenge ki ti osi enkli bann artis.\nMinis St Ange ti dir ki ti avek bokou lazwa ek lemosyon ki Sesel i reouver son galeri lar apre bokou lannen labsans en tel fasilite.\n“Apre bokou letan ki tou bann sedev ki ti’n ganny ranmase pandan plizyer lannen ti’n ganny anfermen dan bann diferan landrwa, zot finalman retrouv zot plas dan en galeri lar,” Minis St Ange ti dir.\n“Sak tablo, sak travay lar i mark en peryod dan nou listwar e sa koleksyon lar nasyonal i montre diferan letap ki nou pei in pas ladan,” Minis St Ange ti fer resorti.\nMinis St Ange ti profite pour remersye tou dimoun ki’n ede dan en fason ou en lot pour prezerv sa bann tablo ki ozordi pe ganny met an valer.\n“Annan en galeri lar i en par fondamantal sa ki nou fer kot Kiltir osi byen ki annan en mize,” Minis St Ange ti dir.\nDan sa galeri i annan en koleksyon tablo par diferan artis lokal renonmen e osi en koleksyon par Sarze Dafer Malt pour Sesel Madanm Alexandra Azais ki Minis St Ange in dekri koman en gran zanmi departman kiltir Sesel.\nLer i ti pran laparol Madanm Azais ti dekri peryod Festival Kreol sak lannen koman en moman tre eksitan pour li avek tou son konsantrasyon aktivite kiltirel.\nI ti dir ki ziska prezan i ti’n zis obzerve e apresye.\n“Me anmezir ki bann lannen ti pase Festival Kreol in ouver son laport enpe plis pour les dimoun sorti andeor Sesel eksprim zot an sa ki konsern zot leksperyans kiltir Kreol dan tou son dimansyon,” Madanm Azais ti dir.\n“Ozordi i en gran loner ki zot in les mwan pa zis obzerve koman en spektater, me osi eksprim mwan ziska en serten degre, e dekri en parti mon lekspresyon, endirekteman, atraver mon penso,” i ti fer resorti.\nMadanm Azais ti dir ki depi ki i ti ariv isi plizyer lannen pase in toultan penn me ti an 2002 ki i ti ganny loner pour ekspoz serten son bann tablo fler ek fri dan en lekspozisyon dan galeri nasyonal. Me apard sa i penn pour dekorasyon pour limenm, pour bann zanmi e koman son pastan.\nI ti fer remarke ki lide pour penn portre bann personaz dan listwar Sesel ti vin apre ki i ti’n ganny en rekomann sorti kot bann lenstitisyon gouvernmantal e depi sa i annan 5-an depi ki i pe penn portre bann personaz.\nParmi bann portre ki piblik i kapab admire dan sa koleksyon i bann zanset lafanmir Hodoul, Savy , Jivan, Kim Koon, Chaka, bann premye manm Lasanble Nasyonal, parmi lezot.\nI osi annan bann lezot personaz dan nou listwar parey Josephine Cafrine, sa fiy Anse Royale ki ti ganny lalep; Madanm Danielle de St Jorre, ansyen Minis Zafer Etranzer, parmi plizyer lezot ankor.\nTou sa bann tablo in fer avek lapentir delwil.\nMadanm Azais ti profite pour remersye tou bann dimoun ki dan en fason ou en lot in ed li dan realizasyon sa bann tablo.\nLo son kote Minis St Ange ti senserman remersye Madanm Azais pour son zantiyes ek son latasman avek nou listwar.\nVi ki i ankor annan detrwa tablo dan sa koleksyon ki pa ankor fini, Minis St Ange ti ankouraz Madanm Azais pour konplet zot e osi asir li ki sa ‘Koleksyon Azais’ pou retrouv son plas dan galeri dan son antyerte kot sa 32 tablo e lezot ki i pou anmennen apre ava ganny ekspoze ansanm.\n“Pour mwan e osi Minister Kiltir i en moman enportan dan gard sa ki pour nou e sa ki ser pour nou pei e gard sa ki nou pei i bezwen asire ki nou tenir nou pase vivan e napa meyer fason pour fer sa ki dan en koleksyon lar,” Minis st Ange ti azoute.\nI ti fer resorti ki dan sa galeri, apard bann koleksyon nasyonal, pou osi annan en kwen pour bann lar tournan kot bann artis ava annan en landrwa pour ekspoz zot bann travay .\nMinis St Ange ti fer resorti ki sa koleksyon nasyonal i ava osi sanze toule trwa mwan pour permet piblik vwar diferan keksoz ki nou annan dan bann koleksyon.\nAvan i ti deklar sa galeri ouver, Minis St Ange ek sekreter prensipal pour kiltir Benjamine Rose ti apel devan pour en portre souvenir Madanm Azais, tou bann artis prezan, dimoun ki annan fanmir dan bann tablo Madanm Azais e tou bann dimoun ki’n enplike dan en fason ou en lot pour reouvertir sa galeri.\nMinis ti dir ki byento pou annan piblikasyon en liv ki pou enkli tou sa bann tablo.\nPrevious: ‘Lakwizin Ton Pol avek zartifay Tifin’ dan zarden Camion Hall\nNext: Diversity of the Seychellois people is a true resemblance of a nice bouquet of flowers


Mesaz Prezidan Danny Faure alokazyon Lazournen Enternasyonal bann Dimoun Aze le 1er Oktob - Seychelles Nation\nMesaz Prezidan Danny Faure alokazyon Lazournen Enternasyonal bann Dimoun Aze le 1er Oktob | 01 October 2020\n‘Annou pran byen swen avek nou bann dimoun aze’\n«I enportan ki nou pran byen swen avek nou bann dimoun aze, ki zot ganny tou zot bann bezwen ek servis debaz, pour ki zot viv en lavi dan konfor e zouir zot bann lakonplisman ki zot in fer pour pei, pour zot kominote, e pour zot fanmir.»\nSa bann parol i sorti dan mesaz Prezidan Danny Faure alokazyon Lazournen Enternasyonal bann Dimou Aze ki ganny selebre ozordi le Premye Oktob.\nTeks entegral mesaz Prezidan Faure i lir koumsa :\n«Ozordi i en zour spesyal kot nou isi Sesel e dan lemonn antye pe selebre lazournen pour enn bann group pli enportan: nou bann dimoun aze. Sa se en group ki’n travay avek kouraz, devouman ek determinasyon pour anmenn nou Sesel kot i ete ozordi.\n«Pandan ki nou selebre sa lazournen, fodre nou pran kont bann difikilte ki nou bann dimoun aze i pas ladan ozordi, menm ki’n annan bokou devlopman dan pei. Zot pli vilnerab dan lasosyete, sirtou pandan sa pandemik Covid-19. I enportan ki nou pran byen swen avek nou bann dimoun aze, ki zot ganny tou zot bann bezwen ek servis debaz, pour ki zot viv en lavi dan konfor e zouir zot bann lakonplisman ki zot in fer pour pei, pour zot kominote, e pour zot fanmir. I enportan ki nou promouvwar zot byennet e fer sir ki zot pa ganny met alekar. Fodre ki nou annan bokou respe, pasyans, e sirtou lanmour pour nou bann dimoun aze.\n«I sagrinan, me vre, ki dan nou sosyete, mon aprann avek diferan lazans ki i annan nou bann dimoun aze ki pas dan bann labi. Sa ki abiz nou bann dimoun aze pe detri fabrik nou sosyete e afeblir nou nasyon.\n«Fodre ki nou pran kont ki se nou bann dimoun aze ki’n zwe en rol pour fer nou grandi, ki’n kontan nou, e menm sonny nou. Aprezan i nou tour pour rann zot sa servis e fer sir ki zot dan dibyen e promot zot byennet. Akoz se atraver zot ki nou la ozordi.\n«Bann dimoun aze i annan bokou ki zot ankor kapab fer pou pei e pour zot fanmir, par egzanp donn bann bon konsey atraver zot bann leksperyans lavi. Alor i enportan ki nou ekout zot lavwa e respe zot.\n«I enportan ki nou pa bliy zot lenportans ek zot valer, e sa i enn bann rezon ki sa lazournen enternasyonal pour bann dimoun aze i egziste. En lazournen pour nou selebre e remersye nou bann dimoun aze dan lasosyete.\n«Pandan sa pandemik, i enportan ki nou donn bokou latansyon nou bann dimoun aze, menm si nou napa okenn lyen familyal.\n«Nou bann dimoun aze dan lasosyete mon le swet zot bonn fet, e mersi pour tou sa ki zot in kontribye e fer pour nou pei Sesel.»


Sauzier, ki ti ganny trouve ater anviron 20 met avek kot i ti pe reste, ti ganny pike dan son lestoman kote gos e dan son ledo. I ti ganny deklare mor letan i ti ariv Lopital Baie Ste Anne.\nDapre rapor sa lensidan pike ti ariv dan lakaz kot Msye Sauzier ek sa sispe ti pe reste ansanm avek en lot zonm.\nLanket lapolis i kontinyen dan sa lensidan.\nLapolis in raporte ki en zonm 38-an ki reste La Misère, skipper abor sa bato ki ti fer kolizyon avek bato Ste Anne Resort & Spa ‘Plaisance’ Vandredi swar in pas ankour yer e in ganny rimann ziska le 18 Fevriye.\nAntretan lanket dan sa ka i kontinyen. Sa lensidan ti koz lanmor en zournalis madanm sorti Nouvel Zelann ki ti pasaze dan bato ‘Plaisance’. Sa zournalis ti Sesel pour kouver 3enm Carnaval International de Victoria.\nSa zonm 38-an pe ganny prosekite pour lofans omisid envolonter (manslaughter).\nLapolis pe egalman esper rezilta letopsi pour determin lakoz lanmor sibit en viziter Franse aze 58-an ki ti’n al koule Ile Ronde. Dapre 2 koleg ki ti avek sa zonm, zot dalon ki ti’n koul premye pa ti tarde pour remonte e enform zot ki i pa santi li byen e la zot ti asiste e anmenn li ater pour li ganny lasistans medikal. Sa zonm ti ganny anmennen Lopital Baie Ste Anne e ti ganny sertifye mor an arivan laba.\nCharles Estico ki reste Les Mamelles in kondann 10-an prizon pour lofans kas batiman e vole. Estico ti komet sa lofans le 7 Mars 2011 letan i ti kas Sant Lasante Les Mamelles e vole ladan.


Diskour Prezidan James A Michel A-Lokazyon Rankont Avek Manm Lafors Defans Ek Lapolis Pour Nouvel An 2012\nSef Lafors Defans,\nLe moman ki zot met zot liniform, en gran responsabilite i plase lo zot zepol. Set en responsabilite ki anmenn loner pour zot ek nou pei. Sa responsabilite i vedir ki zot i’n ganny sarze avek latas gardyen nou liberte ek nou demokrasi, e protekter later Sesel kont lennmi - osi byen domestik ki etranze.\nNapa keksoz ki fer mwan plis plezir, ki rann mwan pli fyer - koman zot Komandan-an-Sef - pour pas en moman avek zot ki pe ekzers sa responsabilite, e ki pe fer li avek dilizans, an metan Sesel premye e avan tou. Selon tradisyon ki nou’n etabli, mon la avek zot ozordi - o-komansman sa nouvo lannen - pou temwyann mon latasman, respe ek lafyerte ki mon annan pour bann fanm ek zonm ki pe servi Sesel, protez e defann nou frer ek ser. Set an santiman ki lepep antye i partaze.\nLer nou zet en regar lo lannen ki fek terminen, nou konstate ki nou Lafors Defans ek Lapolis i’n akonpli avek sikse son misyon. Zot i’n akonpli li avek loner ek dinnyite, souvan dan bann kondisyon difisil. Pandan ki laplipar nou pe dormi, zot i’n la pou vey lo nou. Zot i’n la pou protez nou, defann nou souvrennte nasyonal e defann nou lentere vital koman en nasyon. Zot i’n la pou protez nou kont kriminalite ek bandisite de tout sort. Zot i’n la, a-tou moman kot zot prezans ti neseser. Zot i’n kontribye anver laviktwar Sesel.\nOzordi, se moman apropriye pour mwan, pour nasyon antye, eksprim Lafors Defans Pep Sesel ek Lafors Lapolis nou rekonesans. Nou dir zot en gran mersi! Nou dir zot bravo pour travay formidab ki zot i’n akonpli. E nou demann zot kontinnyen travay ankor plir dir e anmenn plis laviktwar pour Sesel.\nEnn mon priyorite se defans ek proteksyon nou pep, e defans lentere Sesel. I annan plizyer menas ki konfront nou ozordi. Menas ki sorti a-lenteryer pei koman a-leksteryer. Nou bezwen konbat zot avek tou nou kouraz, tou nou determinasyon e san pitye. E se la kot tou lede - Lapolis ek Larme - i annan en rol fondamantal. Zot pa an konpetisyon, me zot azir an konplemantarite.\nNou konstate - avek regre e malgre tou zefor ki’n ganny deplwaye - ki en pti group kriminel, bandi, delenkan ¦ pe kontinnyen deranz lord ek lape dan pei, menas sekirite nou sitwayen, e konpromet lavenir nou zanfan ek lazenes. Sa zanmen nou pou tolere.\nNou pou kontinnyen entansifye nou konba kont sa bann eleman kriminel dan nou sosyete. La, mon ti a kontan felisit NDEA pour sa travay formidab ki pe fer. Depi son kreasyon, NDEA i’n responsab pou tir 100 milyon roupi drog dan nou bann kominote e aret plis ki 2000 dimoun. Zis imazin soufrans, desirir, dezas ki sa ti pou koze si nou pa ti’n entervenir a-tan! Nou bezwen atak san pitye sa problenm drog ki pe ronz nou sosyete. Nou bezwen konbat krim ek bandisite avek determinasyon. Nou bezwen elimin bann konportman anti-sosyal ki i en laont pour nou pei. Dan sa nouvo lannen, nou bezwen transform bann valer renesans sosyal an realite. Nou bezwen viv sa bann valer toulezour.\nMon konnen ki Lapolis pe fer tou sa ki zot kapab pou elimin bann fleo ki pe menas nou sosyete. Me - malgre serten rezilta tre pozitif - i annan en persepsyon ki zot pa pe fer ase. Ki i mank zot parfwa en sans devwar, responsabilite ek profesyonalizm. Ki zot pa ase vizib. Ki zot pa ase rapid pou reponn a lapel detres sitwayen¦\nSet a zot - e zot tousel - pou elimin sa bann persepsyon. E zot kapab fer li fasilman. Zot bezwen fer li avek konviksyon, avek lanmour e avek senserite. Zot bezwen fer prev lidership. E zot bezwen en lidership ki motive, angaze e enspirasyonnel. Ozordi, o-komansman lannen, mon demann tou mann lafors Lapolis pou redouble zot zefor pou konbat krim, bandisite ek delenkans dan nou pei. Zot vokasyon i nob. Zot moto i nob: â€œServis san lafreyer, san faver ou malisâ€. Swiv li fidelman. Se koumsa ki zot ava ganny ankor plis respe ek gratitid lepep Seselwa.\nKant-a mon Gouvernman, nou pou kontinnyen met plis resours a zot dispozizyon pou amelyor zot koman endividi, amelyor zot lorganizasyon an zeneral, e amelyor zot performans. Sa i pas, avan tou, a traver formasyon aprofondi e formasyon kontini. Mon met bokou lanfaz lo la akoz mon kwar se sa ki determin Lafors Lapolis koman en Lafors disiplinen, profesyonnel e enteg. Se pou sa rezon ki mon annan bokou lespwar ek konfyans dan Young Police Leaders’ Programme e dan sistenm formasyon ki Lakademi Lapolis i dispanse. Mon sezi sa lokazyon pou lans en lapel ek bann zenn pou zwenn Lafors Lapolis. Nou pei i bezwen zot. Nouvo Sesel i apel zot!\nFodre zanmen nou oubliy rezon-det Lafors Defans Pep Sesel. Se Lafors Defans qui garan nou sekirite kont menas - direk ou endirek. Se zot garan nou bann valer koman en nasyon. Se zot garan nou laliberte. Fodre zanmen nou oubliy zot sakrifis.\nDepli plizyer lannen aprezan, Sesel pe fer fas a en menas eksteryer grav. Nou pe fer fas a en sitiasyon ki menas nou lentegrite teritoryal e nou souvrennte nasyonal. En sitiasyon ki menas nou liberte mouvman, nou stil lavi koman en pep maritim. En sitiasyon ki poz en risk enorm pour nou sirvi ekonomik e nou devlopman sosyo-ekonomik. Sa i fer ki Sesel i an ger! Nou an ger kont piratri!\nNou Lafors Defans i’n menn en konba eroik pou elwyann sa menas de nou. Nou solda i’n mont lofansiv a plizyer repriz kont pirat Somalyen. Nou solda i’n montre zot rezilyans, zot bravour e zot profesyonalizm a sak fwa. Nou pa’n per pou asim nou responsabilite.\nNou’n ranpli nou lobligasyon anver nou pep e anver drwa enternasyonal. E nou’n ranport laviktwar. Nou - en pti pei avek resours imen e materyel limite - nou’n donn legzanmp. Sesel i’n sorti venker! Sesel pa pou zanmen les li konkerir par lafreyer.\nNou Lafors Defans pou kontinnyen zwe en rol aktif dan lager kont piratri. Me - e mon repete - solisyon se pa lo lanmer. Nou bezwen atak rasin problenm. Rasin problenm i Somali li-menn. Tan ki lakominote enternasyonal i pa demontre menm determinasyon an Somali - parey i demontre dan sitiasyon ou sirkonstans ki aranz li - tan ki Somali i reste en leta defayan, piratri e terorizm pou kontinnyen repann dan nou rezyon.\nPlis ki zanmen, nou bezwen reste vizilan. Nou bezwen prepar nou pour tou evantyalite. SPDF i dan lavangard sa konba. Pour li realiz e reisir son misyon i bezwen sipor tou Seselwa. I bezwen plis resours, plis formasyon, plis zonm ek fanm pare pou dedye zot a-servis Sesel ¦\nO-non tou Seselwa, mon salye sa travay egzanpler ki SPDF pe fer. Mon salye bravour, tenasite ek leksplwa an partikilye, Gard-Lakot, Tazar ek Air Wing. Zot en loner pour nou pei. Nou remersye zot pour zot devouman, zot servis ek zot langazman anver lanasyon.\nMon Gouvernman pou kontinnyen donn SPDF plis resours, plis lekipman ek plis fasilite. Lannen pase, nou’n ganny en nouvo baz naval. Nou’n ganny nouvo bato. Nou’n ganny nouvo avyon. Tousala i’n ranforsi konsiderabman nou kapasite operasyonnel ek nou kapasite entervansyon. Mon profit sa lokazyon pou eksprim mon gratitid anver nou bann partener ki’n sa bann fasilite ek byen a nou dispozisyon. Mersi pour zot lanmitye anver nou pei! Mersi pour zot solidarite!\nMon Gouvernman pou kontinnyen get dan posibilite amelyorasyon kondisyon servis. Deza, SPDF i annan en scheme of service ki garanti bann bon kondisyon travay e ki motivan. Sezi loportinite ki sa i ofer!\nAnfen, ankor enn fwa, mon oule met lanfaz lo lenportans formasyon. Formasyon parey â€œYoung Military Leaders’ Programmeâ€ ou byen progranm formasyon dispanse par Lakademi i esansyel pour devlopman SPDF e preparasyon son bann fitir lider. Nou pou kontinnyen rekrit bann zenn dan sa lafors. Lazenes se lavenir SPDF. Dan SPDF, i annan en kantite loportinite pour lavansman personnel ek devlopman profesyonnel. Mon swete ki plis zenn i swazi en karyer militer - en karyer ki nob me ki demann bokou sakrifis, disiplin ek determinasyon.\nZofisye, solda, polisye,\nLannen 2012 i’n ganny plase anba tenm Travay Dir Pour Nou Sesel. Dan mon mesaz Nouvel An, mon’n elabor lo sinnyifikasyon sa tenm. Mon’n fer sirtou resorti lenportans travay dir pour lavansman ek progre nou pei. Lavenir nou patri i depann lo travay dir, endividyel e kolektif tou son zanfan. Lanmour nou pei, nou lwayote anver Sesel e nou patriyotizm i devre motiv nou pou fer ankor plis e pli byen pour nou patri.\nLafors Defans ek Lafors Lapolis i de lenstitisyon, de pilye, enportan nou sosyete. Nou depann lo zot pour nou sekirite ek nou proteksyon. Zot fer lafyerte nou nasyon. Travay dir pour zot i fer parti zot routin. Zot abitye travay dir! Sa nouvo lannen i anmenn osi nouvo defi. Mon konnen ko zot pa per okenn defi, okenn obstak ki devan zot. Mon konnen - tou Seselwa i annan konfyans - ki zot kapab sirmont nenport ki baryer ki lo zot larout. Zot pou fer li atraver travay dir. Zot pou fer li avek determinasyon ek avek kouraz. Zot pou fer li pour Nouvo Sesel.\nO-non lepep Seselwa, mon remersye zot tou pour zot travay dir pandan sa lannen ki fek fini. Mon eksprim zot nou gratitid pour zot langazman, zot devouman ek zot sakrifis anver lanasyon. Nou fyer zot akonplisman. Mon remersye osi zot fanmiy ki la pou soutenir zot dan zot latas difisil, me nob.\nO-komansman sa nouvo lannen, mon swete ki zot kontinnyen servi Sesel avek pasyon, devouman, lantouziasm ek lafyerte - santiman ki mwan, zot Komandan-an-Sef mon partaze. Mon swete ki, ansanm, nou travay ankor pli dir pour nou realiz nou vizyon pour en Nouvo Sesel. Mon kont lo zot. Sesel i kont lo zot.\nMon swet tou manm Lafors Defans ek Lafors Lapolis - ensi ki zot fanmiy - en bonn e erez ane.


Zozef i aprann ki Mari i ansent | Lavi Zezi\nMATYE 1:18-25 LIK 1:56\nZOZEF I APRANN KI MARI I ANSENT\nMARI I VIN MADANM ZOZEF\nI fer kat mwan depi ki Mari i ansent. Petet ou rapel ki ler Mari ti’n fek tonm ansent, i ti al vizit son fanmir Elizabet ki reste dan bann montanny Zide dan sid. Me la Mari in retourn kot li Nazaret. Byento tou dimoun dan sa lavil pou konnen ki i ansent. Zis mazinen ki kantite difisil sa sityasyon i ete pour Mari!\nSa ki fer keksoz pli pir ankor, se ki Mari in fiyanse avek Zozef, en sarpantye ki reste dan menm landrwa avek li. Mari i osi konnen ki dapre Lalwa ki Bondye ti donn nasyon Izrael, en madanm ki’n fiyanse avek en msye ki volonterman dormi avek en lot zonm i devret ganny saboule avek ros. (Deterononm 22:23, 24) Alor, menm si Mari pa’n fer nanryen mal, i tre probab ki i pe mazinen ki mannyer i pou eksplik Zozef ki i ansent e ki pou arive apre sa.\nMari pa ti la pour trwa mwan, alor Zozef i vreman kontan pour vwar li. I tre probab ki ler zot zwenn, Mari i dir li ki i ansent e i esey son mye pour eksplike ki se gras a lespri sen Bondye ki sa in arive. Me parey ou kapab mazinen, i difisil pour Zozef konpran e krwar sa.\nZozef i konnen ki Mari i en bon fiy e ki i annan en bon repitasyon. I kontan Mari en kantite. Me malgre sa ki Mari i dir li, pour Zozef i paret ki Mari i bezwen ansent pour en lot dimoun. Zozef pa oule ki i ganny saboule avek ros oubyen fer li onte devan tou dimoun, alor i deside pour divors li an sekre. Sa letan, de dimoun ki ti’n fiyanse ti konmsi zot ti’n fini marye, alor pour kas en fiyansay zot ti bezwen divorse.\nZozef i ankor pe reflesir lo tou sa bann zafer. I al dormi e en lanz Zeova i aparet avek li dan en rev. I dir li: “Pa bezwen per pour anmenn ou madanm Mari kot ou, akoz sa ki’n arive avek li i gras a lespri sen. I pou ganny en garson e ou pou apel li Zezi, akoz i pou sov son pep dan zot pese.”—Matye 1:20, 21.\nLer Zozef i leve, i vreman kontan ki aprezan tou keksoz i pli kler. I pa tarde pour fer sa ki sa lanz in dir li. I anmenn Mari kot li. Anfet, sa i vin parey en seremoni maryaz ki montre tou dimoun ki aprezan Zozef ek Mari in marye. Me kantmenm sa, Zozef pa annan relasyon seksyel avek Mari tan ki i ankor ansent.\nDetrwa mwan pli tar, Zozef ek son madanm Mari ki pros pour ganny pti baba, i bezwen met zot pare pour kit zot lakour Nazaret e fer en gran vwayaz. Kote zot bezwen ale, la ki Mari i ansent?\nKi Zozef ti’n bezwen mazinen ler i ti aprann ki Mari i ansent e akoz?\nKi mannyer Zozef ti kapab divorse avek Mari menm si zot pa ti ankor marye?\nKwa ki ti montre tou dimoun ki aprezan Zozef ek Mari ti’n marye?\nPartaze Partaze Mari i ansent avan i marye


Miting konsiltativ Riviere Anglaise-Prezidan i remet lanfaz lo lenportans travay ansanm dan linite\nPrezidan Michel ti pe koz dan distrik Riviere Anglaise Zedi apremidi pandan 11enm rankont konsiltativ anba tenm Koste Seselwa : Annou koz lo lavenir Sesel.\nParey in fer dan bann miting presedan, Prezidan Michel ti rapel bann partisipan kot sa rankont ki son bi se pour ranpli en langazman pour li rankontre lepep Seselwa, diskit avek zot e osi ekout zot kontribisyon ki zot annan pour fer.\nParey labitid, Prezidan Michel ti akonpannyen par Vis-Prezidan Joseph Belmont, tou son bann minis e o zofisye dan son gouvernman vi ki sa i osi lokazyon pour zot osi not bann konsern ek problenm ki ganny fer resorti avek bi pran aksyon pour rektifye zot.\nAndotmo, bi sa legzersis se pour permet gouvernman fer pli byen son travay e reponn dan en fason efikas a bann bezwen lepep.\nPrezidan Michel ti fer remarke ki letan zot organiz bann tel rankont zot pa pe espekte war popilasyon en distrik antye desann pour asiste me ki sa ki enportan se ki zot donn sa loportinite zabitan sa distrik pour kontribye zot lopinyon e rankontre zot Prezidan e bann manm gouvernman e fer kontribisyon enpe dan lespri « koste ansanm, ini e kontribye pour fer marse nou pei ».\nI ti rapel zot ki mwan Zen ki fek fini in enn sarze avek plizyer lanniverser, bann levennman ki’n mark nou listwar.\n« In ed nou reini koman en nasyon, koman en pep, permet nou travay e pran bann aksyon e devlop nou pour nou kapab ozordi fer sa ki nou kapab fer, regard kanmarad dan lizye e dir ki nou fyer nou en Seselwa, » i ti dir.\nI ti azoute ki se sa bann levennman ki nou selebre pandan mwan Zen ki permet nou ozordi koman en pep zwenn ansanm.\n« Nou bezwen travay ansanm. Nou bezwen ini. Nou bezwen kontribye pour fer avanse nou pei, » i ti dir avan lasal ti ouver pour bann kontribisyon ek konsern.\nParmi bann konsern ki ti ganny souleve ti annan enn lo depar volonter kot ti annan sizesyon ki zis dimoun lopozisyon ki ti’n ganny afekte par sa skim. La Prezidan ti eksplike ki bi Depar Volonter sete pour redwir lakantite dimoun ki ti travay dan gouvernman pour ki i vin pli efikas e bokou pli performan e anmenmtan dan en fason kot bann ki pran depar volonter i annan mekanizm ki’n ganny met an plas kot zot ganny ede trouv lezot travay oubyen fer bann pti biznes.\nI ti dir ki sete Minister Lanplwa ki ti responsab pour met an aplikasyon sa proze e ki i krwar ki dan son mazorite in mars byen. I ti fer remarke ki laplipar zot in osi ganny plase dan lezot travay.\nLo size logmantasyon dan pri lavi fas a sa reform ekonomik ki pei pe pas atraver aktyelman, Prezidan Michel ti rekonnet sa e fer remarke ki keksoz pe amelyore la ki to lesanz in desann.\nI ti profite pour remersye lepep Seselwa pour zot linite, konprenezon ki malgre nesesite e difikilte sa reform, nou’n tenir e ozordi nou pe war sa rezilta kot to lesanz ek to lentere in desann e kot lezot paramet dan lekonomi in osi stabilize.\nI ti asir zot ki dek ki lekonomi i vin pli performan, pri lavi osi pou kontinyelman desann. « Menm si aktyelman pa tou keksoz ki kapab aranze dizour o landmen, i pran en pe letan, i sel semen ki nou ti annan pour nou swiv e nou pe komans war rezilta. Mon sir ki si nou tou nou solider deryer reform, nou pou kontinyen war bann rezilta ki a donn nou en bon lekonomi o pli vit posib, » i ti dir.\nPrezidan ti azoute ki o fir e anmezir ki reform i marse e ki lezot keksoz i tonm anplas, i a pli fasil pour bann dimoun kapab soutenir zot lekor an sa ki konsern pri lavi dan nou pei.\nLezot pwen konsern ti bann lenfrastriktir dan distrik, problenm bis ek semen pour zabitan Majoie anler, pri tiket bis, lasistans pour carer, sizesyon lo fason pour rezourd problenm delo, reorganizasyon dan zidisyer, eksetera.\nPrezidan Michel ti fer remarke ki laplipar bann konsern ki ti’n souleve ti’n kapab ganny rezourd dan bann lezot miting atraver striktir etabli dan distrik me sa pa ti leka akoz en mank kominikasyon.\n« La kot serten ti a kapab ganny rezourd oubyen kot pa kapab zot ti a ganny leksplikasyon lo bann kontrent ki annan e osi plan ki annan pour rezourd sa bann problenm, » i ti dir.


Nou tou nou bezwen ganny rekonforte\nLIR AN Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Biak Bicol Bislama Bulgarian Cakchiquel (Western) Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Kreol Seselwa Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Mauritian Creole Maya Mazatec (Huautla) Mbunda Mizo Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngangela Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Pidgin (Cameroon) Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tshiluba Tsonga Turkish Twi Tzeltal Tzotzil Ukrainian Umbundu Urdu Urhobo Uruund Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nOu rapel ler ou ti tonbe letan ou ti ankor manrmay? Petet ou ti koup ou lanmen oubyen deplis ou zenou. Eski ou mazinen ki mannyer ou manman ti rekonfort ou? Petet i ti netway ou boubou e met en bandaz lo la. Ou ti plere akoz i ti fermal me ler ou manman ti zantiman koz avek ou e anmay ou, ou ti santi ou pli byen. Ler ou ti sa laz, i ti fasil pour ou ganny rekonforte.\nMe anmezir ki nou grandi, lavi i vin pli konplike. I annan bokou plis problenm e i pli difisil pour ganny rekonforte. Malerezman, bann problenm ki bann adilt i gannyen pa kapab ganny rezourd parey ler en manman i met en bandaz lo boubou son zanfan e may li. Annou vwar detrwa legzanp.\nEski ou’n deza eksperyans douler ek soufrans akoz ou’n perdi ou travay? Julian i dir ki ler i ti ganny pouse dan travay, i ti vreman soke e trakase. I ti demann son lekor, ‘Ki mannyer mon pou pran swen avek mon fanmir? Apre tou sa kantite lannen ki mon’n travay dir, akoz sa lakonpannyen i nepli bezwen mwan?’\nPetet ou boulverse akoz ou maryaz in kase. Raquel i dir: “Ler mon msye ti kite avek mwan 18 mwan pase, mon ti vreman sagren. I ti konmsi mon leker ti’n desir an de. Sa douler ti afekte mwan fizikman e emosyonnelman. Sa ti osi fer mwan per sa ki ti pou arive a lavenir.”\nKekfwa ou pe fer fas avek en problenm lasante grav ki pa pe amelyore. I kapab i annan letan kot ou santi parey Zob, sa zonm dan Labib ki ti dir: “Mon’n degout mon lavi. Mon nepli anvi viv.” (Zob 7:16, NW) Petet ou annan menm santiman parey Luis, en zonm dan son 80 an ki dir: “Par ler i konmsi mon pe zis esper lanmor.”\nPetet en dimoun ki ou kontan in mor e ou ti a kontan ganny rekonforte. Robert i dir: “Ler mon garson ti mor dan en aksidan avyon, premye kou mon pa ti oule krwar. Apre mon ti ganny en douler, en douler ki Labib i dir i parey ler en gran lepe i pers leker en dimoun.”—Lik 2:35.\nRobert, Luis, Raquel ek Julian ti ganny rekonforte menm dan sa bann moman difisil. Se sa Bondye Tou Pwisan li menm ki ti rekonfort zot. Ki mannyer i ti rekonfort zot? Eski i pou donn ou osi sa rekonfor ki ou bezwen?


Onorab Lider Lopozisyon\nOnorab Lider Zafer Gouvernman dan Lasanble Nasyonal\nTou dimoun ki a lekout\nDepi ki pandemik COVID-19 parey Lorganizasyon Mondyal pour Lasante in deklar li in konmans afekte plizyer pei, Sesel in konmans prevwar retonbe son lenpak negativ lo lekonomi global, an vi lefe advers ki pe annan tel ki lo nivo komers ek vwayaz. Parey nou konnen, Sesel i en pei ki depan bokou lo tourizm konman son sours reveni prensipal e osi lo lenportasyon preski tou komodite.\nLenpak COVID-19 lo nou pei in vin ankor pli evidan swivan deteksyon bann ka pozitiv sa viris. En sityasyon ki pe met plis presyon lo nou sistenm lasante ki bezwen plis resours, bann biznes dan lendistri tourizm e osi lezot sekter ki pe ganny afekte, nou lafors travayer ki pe ganny enpakte dan diferan fason swa akoz zot landrwa travay pa pe fonksyonnen ouswa bann paran ki pe bezwen reste dan lakour an vi fermtir bann lekol, parmi lezot.\nTre enportan i osi lenpak ki sa sitiasyon pe annan lo lekonomi; lenpak pa zis dan limedya me osi dan mwayen e lonterm. I tre neseser alors ki nou pran serten mezir pour adres sa bann lenpak negativ. Bann mezir ki nou pe pran i enportan pour asir lenportasyon bann komodite esansyel, en To Lesanz ki stab e osi siport bann sekter ki pe ganny enpakte.\nI pa en sityasyon normal ki nou ladan, me plito enn ki nou pa’n deza eksperyanse e ki nesesit serten azisteman. Gouvernman in deza pronons serten mezir ki pe ganny propoze. I osi annan Labank Santral konman sa lenstitisyon avek sa manda pour asir stabilite dan pri e stabilite finansyel, ki pe travay pour met an plas bann polisi e mezir neseser pour ede fer fas avek sa sitiasyon.\nPour asir zot lenplimantasyon, i neseser annan lamannman dan lalwa ki gouvern Labank Santral. Sa i enkli provizyon pour azout en eleman ‘force majeure’ ki preskrir bann sitiasyon ki kapab annan en lenpak negativ lo lekonomi pei e osi bann lenstitisyon finansyel, e sa pour osi enkli en leta dirzans lo nivo lasante piblik.\nDe lot provizyon dan lalwa Labank Santral ki nou pe propoze pour amande i pour permet li donn lόn ouswa davans bann labank komersyal, Labank Devlopman e Seychelles Credit Union pour en dire pa plis ki 3 zan (sorti 180 zour) dan bann ka ‘force majeure’.\nDezyenmman se pour permet Labank Santral aste bann lenvestisman ki piblik in fer dan bann lenstriman finansyel ki gouvernman i servi pour finans son bann depans, tel ki Treasury Bills, dan ka kot i annan demann sorti kot bann envestiser pour kas sa bann lagreman, an vi zot bezwen pour larzan ki zot in envestir. Sa osi i pour aplikab dan bann sityasyon ‘force majeur’.\nLamannman pe osi ganny propoze dan lalwa ki gouvern letablisman e sipervizyon bann lenstitisyon finansyel, ki pour permet Labank Santral fer sorti bann direktiv pour fasilit lenplimantasyon bann mezir ki bezwen ganny met anplas dan ka en sityasyon ‘force majeure’.\nDan lenstans aktyel, parey monn mansyonnen oparavan, sa bann lamannman i pour fasilit lenplimantasyon en seri mezir ki pe ganny met an plas pour fer fas kont bann lefe advers ki COVID-19 pe annan lo laspe finansyel e ekonomik, ki konm swivan:\n• En ‘Emergency Relief Credit Facility’ pour ganny met an plas pour siport sekter prive ki pe ganny enpakte par sa pandemik. Labank Santral pe fer en alokasyon 500 milyon roupi e sa fasilite kredi pour ganny zere par bann labank komersyal, DBS ek Seychelles Credit Union anba sipervizyon Labank Santral. To lentere lo sa fasilite kredi i 1.5 poursan avek en moratwar sis mwan lo son repeyman. Repeyman i devret ganny fer pandan en peryod trwa-z-an.\n• Bann labank komersyal, DBS ek Seychelles Credit Union ki ofer fasilite kredi pour kapab ofer en moratwar sis mwan lo repeyman lόn (enkli montan prensipal ek lentere) pour zot kliyan ki’n ganny afekte par pandemik COVID-19. Sa pour aplik pour bann lόn ki’n deza fini ganny pran ensi ki bann nouvo lόn, enkli bann ki ganny pran anba sa laliny kredi ki Labank Santral pour met an plas.\nBann labank komersyal e lezot lenstitisyon finansyel ki donn fasilite lόn pour osi kapab restriktir ouswa renegosye bann term asosye ek bann lόn ki kliyan i deza annan avek zot. Sa pour posib an vi ki Labank Santral pe osi sispann bann kondisyon ki bann labank i normalman bezwen obzerve pour restriktir ouswa renegosye bann term ou kondisyon asosye avek lόn zot bann kliyan.\n• Dan sa konteks, serten parti dan regilasyon lo klasifikasyon bann lόn e osi provizyon an ka en loan pa ganny repeye, pa pour ganny aplike lo bann fasilite kredi ki’n ganny restriktire oubyen renegosye ensi ki repeyman lόn ki’n ganny akorde sa moratwar sis mwan anvi sa sitiasyon COVID-19. Sa i ziska ki Labank Santral i determin otreman. I osi bon pour note ki lenformasyon ki ganny rikorde dan ‘Credit Information System’ lo bann biznes e endividi ki annan lόn pa pour ganny afekte an liny avek sa bann nouvo mezir ki pe ganny propoze.\n• An vi rediskyon dan lakantite touris ki antre dan pei, ki osi vedir en bes konsiderab dan lakantite deviz etranzer, Labank Santral in prevwar ki bann lenstitisyon banker i kapab tonm an defo avek regilasyon ki met an plas bann paramet pour limit risk asosye avek deviz etranzer. Prenan sa an kont, Labank Santral pe propoz sanzman dan enn bann limit ki’n ganny etablir, pou permet bann lenstitisyon finansyel annan sa abilite pou fer fas avek en rediksyon dan deviz etranzer lo marse.\nSa seri mezir ki Labank Santral Sesel pe propoze i anann pour bi minimiz lenpak finansyel ki sa sityasyon pe annan e pour kontinnyen annan lo nou lekonomi pour en peryod ki a se moman i enserten. I pour osi ede asire ki lekonomi i kapab travers sa peryod ki pour enn tre difisil, anmenmtan ki tou prekosyon i ganny pran pour asir stabilite finansyel, pour ki lekonomi i ava kapab evantyelman rekipere.


Lafet Lendepandans/Lazournen Nasyonal | Ministry of Youth Sports & Culture\nHome - National Highlights - Lafet Lendepandans/Lazournen Nasyonal\nLafet Lendepandans/Lazournen Nasyonal\nPreparasyon pour parad i entansifye\nPreparasyon pe entansifye pour parad ki levennman enportan e tradisyonnel ki mark Lazournen Nasyonal, ki sa lannen i koensid avek 40enm lanniverser nou lendepandans.\nYer apremidi, 3enm gran repetisyon sa levennman tre popiler parmi piblik ti deroule Stad Linite.\nBann manm komite lorganizasyon Lafet Nasyonal enkli son tyermenn Vis-Prezidan Danny Faure, ti osi asiste sa preparasyon.\nPreski en trantenn platoun pou dan sa parad sa lannen. Sa i konpri tou bann lafors militer, lapolis, Servis Tenny Dife ek Sovtaz, mouvman lazenes, Scouts, Duke of Edindurg International Award, osi byen ki 4 platoun sivilyen ki’n ganny mobilize sa lannen spesyalman pour mark sa 40enm lanniverser lendepandans.\nDan sa 4 platoun sivilyen, 2 se bann travayer sorti dan diferan lorganizasyon sekter piblik ek prive e 2 lezot i bann sitwayen aze sorti enpe partou dan bann distrik ki’n mobilize pour montre nou lafors travayer pandan sa dernyen 40-an.\nLetan i ti koz avek lapres apre sa preparasyon, Msye Gerard Lafortune, enn banm manm komite lorganizasyon, i dir komite i satisfe avek bann preparasyon ziska prezan la ki i reste zis en dernyen preparasyon final Lendi swar.\n«I’n annan en kantite preparasyon e la tou keksoz pe tonm anplas e i reste nou enn de bann pti latous final pour mete e nou pou korek pour le 29,» Msye Lafortune i dir.\n«Sa lannen apard son laspe tradisyonnel parad pou annan serten nouvo formasyon, nouvo platoun 3enm az osi byen ki 4 posibleman 5 platoun lafors etranze. I premye fwa ki nou pou annan sa kantite etranze,» Msye Lafortune i dir.\nI ti dir ki sa ki pou pli enpresyonnan sa lannen se lakantite avyon — anviron en douzenn — osi byen ki bann elikopter ki pou partisip dan flypast par lao stad sa zour.\nLo son kote, Lyetnan Kolonnel Simon Dine in dir ki preparasyon in deroul byen e bann zofisye militer in travay plizyer semenn avek bann 3enm az.\nI annan zot ki bann militan ki annan sa leksperyans e sa lanvi pour partisipe e nou vreman satisfe ki mannyer preparasyon pe ale,» i ti dir.\nLokote flypast pour sa zour Msye Dine i dir sa bann lakonpannyen ki pe partisipe — Air Seychelles, Zil Air, IDC, Air Force — pe montre devlopman aeryen nou pti pei.\n«Sa i en bon linisyativ e i pou montre nou kapabilite aeryen, devlopman ek progre ki nou’n fer pandan sa dernyen 40-an,» Lyetnan Kolonnel Dine i dir.\nPrevious: National Show 2016\nNext: South Korean team leads investigations as fishing boat with murdered crew members docks in Seychelles


The Leader of the Opposition Replies To The Message of the President on the State of the Nation 2020 – The National Assembly of Seychelles\nHome » Press Releases » 2020 » The Leader of the Opposition Replies To The Message of the President on the State of the Nation 2020\nThe Response of the Message of the President on the State of the Nation by the Leader of the Opposition.\nMr. Speaker, koleg MNA, pep Seselwa,\nPremyerman parey zot tou, mon’n port gran latansyon pandan ki Mr. Faure, dan son kapasite koman Prezidan Larepiblik tya pe delivre son diskour lo leta nou nasyon e apre sa mon’n osi pran letan pou ekout reaksyon sa menm nasyon. Ozordi, sistenm kominikasyon, spesyalman atraver medya sosyal in vin mwayen pli vit e efikas ki dimoun I eksprim zot pwenn vi. E vreman nou war ki mannyer sa pep I ekoute e menm demontre son sans limour, spesyalman lo sa zafer wifi dan bis. Mon panse ki Mr. Faure in bezwen konpran ki sa pep I entelizan e ki I nepli ler zis pou anvoy nenport kwa avek li. Depi Zedi mon’n osi resevwar bokou text personnel ki pe fer refleksyon lo sa diskour, swa ki pe eksprim zot mekontantman avek serten pwen, demann kestyon lo kote larzan pou sorti, oubyen pe prezant meyer alternativ pour nou pep ek nou pei. Mon remersye tou dimoun pour zot kontribisyon.\nMr. Speaker, mon bezwen dir ki enn bann pli gran leson ki mon’n tire dan SONA 2020 se ki pour nou pei avanse, fodre ki I annan en plan serye. Malerezman, Mr. Faure pa’n montre nou en larout ki nou bezwen pran e I pa’n osi vreman adres bann vre defi ki nou pep pe fer fas avek ozordi. Si vreman sa gouvernman ti annan en plan konkret e serye, I pa tya bezwen vin prezant en dezyenm bidze dan lespas 3 mwan, spesyalman kot nou war dezyenm I retir serten keksoz ki ti dan premye. I malere pou war ki nou pou bezwen rantre dan en lekzersis finansyel tre byento dan dezyenm kar 2020. Pou ilistre sa konfizyon letan mon ti pe ekout progranm spesyal lo SBC ‘NewsExtra’ menm swar SONA, mon ti sourir letan enn bann entervenan ti manke e dekri sa diskour koman ‘ladres bidze’ e tou le trwa dimoun dan sa progranm ti dir ki I mank zofisye minister finans pou donn serten leksplikasyon akoz zot pa ganny en konpran kote larzan pou sorti pou finans sa bann plan.\nAvek lannen eleksyon, Mr. Faure in oubliy sa pei ki I dir I pli gran ki nou tou e mazin son eleksyon. In santi nesesite pour li oubliy enpe bann konsern ek propozisyon son prop minis finans e prefere al dan promes ek dimyel pou fer dimoun kontan li avek lespwar ki zot ava donn li en vot. Sa I osi en leson pour nou aprann koman en pep. Koman dirizan sa pei Sesel, fodre pa ki eleksyon I fer nou pous pei dan depans anplis akoz sa I detri pei e apre se sa menm pep ki bezwen ranmas lepokase. Mon tya konpran si Minis Finans limenm tya servi moman ‘mid year review’ pou reviz serten prozeksyon e regarde ki mannyer nou pep I kapab pli byen benefisye baze lo performans fiskal nou lekonomi e avek en deba serye fer serten propozisyon. Me sa I pa leka e I kler ki pratik lontan kot ti annan 3 prezantasyon bidze pour menm lannen, enn diskour bidze, lot SONA e trwazyenm le 5 Zen, in rekomanse. I pabon pour nou pei. Sa bann dirizan pou fer nou pei fait si nou kontinny koumsa.\nMr. Speaker, mon krwar ki letan nou regard lafason ki Mr. Faure pe diriz nou pei, e bann pwen ki I pa koz lo la, nou pa kapab apel sa ‘kool’. Nou bezwen plito apel li iresponsab. I annan konfizyon ek kontradiksyon ant parol Minis Finans ek Mr. Faure. An Novanm/Desanm, Sesel tya pe fer fas avek en ‘black list’ par Lafrans, e nou ti ganny dir pre pou rezourd. Zanmen nou’n sorti lo sa ‘black list’ Lafrans, me okontrer nou’n ganny azoute lo ‘black list’ Linyon Eropeen, ki vedir nou sitiasyon ekonomik I kapab vreman vin dan mal e si nou pa fer atansyon sanksyon serye I kapab ganny mete lo Sesel e dapre bann eksper nou menm kapab perdi nou fasilite ‘correspondence banking’. Sa I vedir prensipalman ki nou riske pa kapab transfer larzan deor pour tou nou bann bezwen tel ki lenportasyon manze, biznes etc… I vreman serye e Mr. Faure in mank loportinite pou adres sa size ouvertman avek nou e menm fer en analiz lo kwa ki I pe propoze. E pou montre ki mannyer in kasyet sa, lannmen SONA en delegasyon Minister Finans in kit pei e nou pa’n tann okenn lanons. Sesel in ganny nonmen dan en fason negativ dan konferans lapres White House Lanmerik dan menm konteks offshore. Eski tou sala pa devret ganny adrese par Mr. Faure pou reasir Seselwa?\nMr. Speaker, sa, parey mon’n dir I kapab afekte non selman nou lekonomi, me nou pei limenm. I kler ki en deba nasyonnal serye lo kwa ki nou bezwen fer pou evit sa sitiasyon I bezwen ganny fer. Nou konnen ki sa I annan pou fer avek nou sekter finansyel, pli partikilyerman ‘offshore’. Annou pran stok lo kwa dan nou lalwa ki pe afekte nou. Si nou lalwa I bon, ki aksyon ki gouvernman pa pe fer ki afekte nou? Eski nou pe senpleman ganny bully par bann pei ki pli for? E si wi, ki larepons efikas ki Sesel I bezwen donnen? Lezot in menm demande si nou devret ferm sa lendistri ‘offshore’ e lans nou dan lezot aveni. Mon tya kontan ki en tel konsiltasyon enportan I komanse imedyatman akoz I pou byennet nou pei. Nou pankor antann Labank Santral lo sa size. Mon ensiste ki Seselwa I bezwen kapab eksprim li e nou bann eksper ek akter dan sa domenn I devret ganny sa platform pou eksplike e montre semen pour nou avanse. Apre tou nou pei I ganny reveni avek sa sekter e I annan plis ki 350 lanplwa. Mon kapab asir nou pep ki sa pti paragraf ki mon fek koz lo la I annan lenplikasyon serye pour nou pei. Avek en lekonomi bloke konsekans pou grav.\nMr Speaker, sitiasyon COVID-19 oubyen Coronavirus I en lot size ki Mr. Faure ti devret adres dan en fason serye e profon pou met nou pep lo alert. Sa maladi in deza montre son lenpak lo lakantite viziter ki pe kensel zot konze Sesel. I kler ki I en menas mondyal, e yer Mer Paris in anonse ki lakantite touris ki vizit sa lavil I riske tonbe par 30-40%. Lemonn antye pe swiv sa sitiasyon e in fini ganny prevwar ki pou annan en lenpakt negativ lo lekonomi mondyal. Sesel pou bezwen fer fas avek dezas ki sa I kapab annan lo biznes cruise ship akoz dimoun pou nepli pe boukte bann tel vwayaz. Alor vi ki se nou lendistri prensipal ki pou ganny tape I enportan pour nou antann plis lo ki sonm zot pe prozekte nou pou perdi avek sa rediksyon. Tou sala I annan en relasyon direk avek leta nou nasyon. Deza la sa prozeksyon 4% logmantasyon dan lakantite touris in koupe pou vin 1%. Eski Mr. Faure pa trouv li neseser pou donn lankourazman tou sa bann pti biznes Seselwa ki’n envesti dan sa lendistri?\nMr. Speaker, lot gro size ki tou dimoun I koz lo la me ki Mr. Faure pa’n vreman adrese I sa size drog. Mon vreman trakase akoz I resanble ki sa gouvernman I satisfe zis pou mansyonn methadone, me ki nou pa war ase ki pe ganny fer pou anpes nouvo zenn tonm dan sa latrap e lager kont lenportasyon drog dan nou pei. Eski I posib ki Mr. Faure pa’n war sa koman en size enportan akoz I resanble ki nou sosyete pe abitye avek sa problenm e li osi in tonm dan sa menm latrap? Nou pa kapab tonm dan sa sitiasyon. Fodre ki nou pei I ranport laviktwar lo drog..\nSe dimoun ki form parti labaz en lekonomi. Nou bezwen rekonnet ki drog eroin ek cocaine in detri en gran parti nou popilasyon. Ozordi lartik apre lartik I ganny pibliye lo Sesel an sa ki konsern prevalans sa bann drog. Semenn pase lo zournal Moris, zot in ekri lo sa, La Reunion menm zafer, dan bann konferans enternasyonnal sa size I osi monte. Personelman mon anbarase letan mon ganny demande ki mannyer en pti pei koman Sesel avek en pti popilasyon I trouv li dan en tel sitiasyon. Sa sif 10% nou popilasyon ki annan kontak avek drog I vreman enn ki trakasan e Sesel napa en swa, me pou entansifye son lalit kont drog. Mon demande ankor, akoz ki Mr. Faure pa’n adres sa size? Mon pa konnen si akoz eleksyon I pa pare pou deklar lager lo drog pangar I ava ofans serten dimoun, me nou dan LDS nou trouv li koman en devwar nasyonnal pour nou dir klerman ki fodre nou tou nou zwenn ansanm dan sa lalit. E la mon tya kontan osi dir avek sa dimoun ki ti donn lord pou fouy lo mwan pou drog ki si se sa fason ki zot pou lalit kont lenportasyon drog, mon pa sirprann ki zot pe fel mizerableman. Aret rod bourzwa dan larivyer Le Niol – al lo koray 50 met e zot ava tyonbo en ta.\nANB I bezwen rezourd son bann divizyon entern. Zofisye ki’n ganny training I bezwen dan pozisyon kot zot lekspertiz I ganny servi. Aret servi birokrasi pou konfront trafiker e pour entersepte drog, zis pou donn letan pou defalke drog e protez dalon. Anmenn lalwa imedyatman lo lanrisisman ilegal san leksplikasyon devan sa Lasanble e nou ava donn zot nouvo zouti travay. Mon koz lo lapar bann paran, lazenes, popilasyon – annou elimin drog e annou redonn nou lafors travay tou zouti ki zot bezwen. Nou lekonomi I ava ganny mendev, krim I ava tonbe e nou popilasyon I ava viv an-bonn sante.\nMr Speaker, par kont nou’n ganny sif an sa ki konsern travay APDAR. Mon apresye travay lazans e mon salye devosyon sa bann travayer ki al dan ghetto pou rod bann ki’n tonbe e esey relev zot. Mon repete, parey mon ti fer dan letan bidze ki fodre politik I ganny retire dan tretman. Me sa dan limenm I montre nou ki degre dezespere serten I ete pou gard zot pozisyon. Metadone I en fason tretman e malerezman pour le moman I annan serten mankman akoz dose ki nou bann zenn pe gannyen pa byen kalkile e se pour sa rezon ki bokou I pran metadone bomaten, me aswar zot retourn lo ghetto. Annou fer en travay ki byen pour nou ganny bon rezilta. Me annou pa osi zwe oubliye ki I annan lezot medikaman ki ede pou fer sorti dan ladiksyon. Personelman mon’n koz avek zenn ki’n rakont mwan ki mannyer zot in sorti dan ladiksyon atraver lezot medikaman. LDS pou kontinnyen avek tou progranm tretman akoz nou krwar ki lo en kote nou bezwen pran swen ek bann ki’n tonm dan drog e lo lot kote nou pou anmenn en lalit asarne pou anpes sa pwazon rantre Sesel. Nou’n fini elabor en progranm 5 pwen ki enkli:\nEn bon progranm edikasyonnel e rekreasyonnel pou siport nou lazenes afen ki zot pa tonm dan drog\nAmelyor kondisyon sosyal dan bann landrwa ki ozordi nou apel ghetto\nAmelyor e ranforsi progranm APDAR\nReorganiz e ranforsi tou lazans ki annan responsabilite pou lit kont lenportasyon drog dan nou pei\nKree bann bon kondisyon pour meyer kondisyon travay e rezidansyel pour nou popilasyon.\nSa I montre ki nou pran sa size drog serye e nou pa ezite pou dir avek nou pep kote nou debout. Nou fran e nou konvenki ki nou kapab sirmont sa problenm e redonn nou lazenes lespwar ek stabilite dan bann fanmiy ek sosyete.\nMr Speaker, nou bezwen regard byen bann diferan sekter ki fer rantre larzan dan kof leta. La nou annan en responsabilite pou regard sekter prive ek biznes dan nou pei. Ankor enn fwa Seselwa I bezwen konpran sa byen. Si sekter prive pa prodwi larises pour nou pei, sekter piblik pou tonbe. Alor I tre enportan pour ki I annan en balans serye sinon nou lavi limenm pou mizer. Parey mon’n deza dir dan nou Lasanble, prensip LDS I baze lo en senaryo kot tou dimoun I fer son kontribisyon avek bi ki leta I ava ranmas ase larzan ki ava permet fer desann taks pour tou dimoun pli benefisye. Sa balans ki mon pe koz lo la I devret osi anmenn plis lonekte dan fason ki biznes I ganny fer afen ki zot pa rod touy sa Seselwa par fer bann profi ekzorbitan e par refize pey taks ki zot bezwen. Bann sif prezante par Minis Finas lo poursantaz biznes ki pey taks I ankor sokan e I kler ki en keksoz serye I bezwen arive dan sa partenarya.\nMr. Speaker, Sesel pa kapab kontinyen koman en pei kot I bokou pli fasil pour etranze rantre dan biznes ki son prop Seselwa. Byensir nou war bann domenn kot nou bezwen etranze e kot zot in lev standar dan nou pei. Sa I byen e fodre nou ankouraze. Me kot manze I ganny tire dan labous Seselwa, la I evidan ki nou bezwen pran aksyon imedya. I neseser pou reviz bann prosedir pou etranze vin fer biznes isi e pou regarde dan ki domenn zot kapab antre.\nZot ava rapel ki lannen pase mon ti anmenn en mosyon ki ti demande ki biznes Seselwa I resevwar plis proteksyon ek lasistans pou devlope. Mon krwar ladan e mon pou kontinyen pouse pou donn sipor sa SCCI reforme, Lasosiasyon Biznes Praslin ek La Digue. Mon war bann dimoun ki serye e ki anvi trouv keksoz bouze akoz zot annan Sesel a-ker, alor zot bezwen nou lankourazman. Mon tya kontan osi fer en lapel avek Seselwa ki dan biznes pou rantre an-kontak e partaz zot lide lo ki mannyer pou amelyor sa sitiasyon ozordi afen ki nou kapab bouz pli devan. Lannen 2020 I devret lannen kot biznes Seselwa I zwe en pli gran rol dan devlopman nou pei. Si nou pa debout e reklanm nou pei, nou pou perdi menm sa ki reste nou.\nMr. Speaker, mon dakor e mon aplodi sa lide ki Seselwa I devret kapab manz bourzwa, me mon osi krwar ki biznes Seselwa ki’n ganny lankourazman pou devlop nou lekonomi ble I bezwen ganny konsilte letan serten desizyon I ganny pran ki pou afekte zot direkteman. En ‘ban’ pa kapab ganny anonse la pour la, pou pran lefe an Avril. Eski gouvernman I vreman koz avek bann dimoun ki’n pran loan avek DBS pou lans zot dan lendistri lapes e regard enpe pre ki kalite pwason ki zot pe lapes pour zot repey zot loan? Letan Marcus I text mwan e dir ki I pou dan problenm akoz eksport bourzwa ki son biznes, ki larepons ki sa gouvernman ki’n anons sa ‘ban’ an Avril, savedir dan 2 mwan I annan pou dir li? Kwa ki zot pou al dir DBS ki konn selman son larzan? I bezwen annan pli gran konsiltasyon. La zot pe fer parey letan ti pran desizyon lo GOP san konsiltasyon e ozordi dan son diskour Mr. faure I dir ki apre konsiltasyon zot in deside sanz fason fer ki ti anonse dan bidze pour 2020.\nSa legzanmp bourzwa I montre nou ki o-fet sa gouvernman I koz lo devlopman lekonomi ble, me selman I pa’n vreman angaz li dan sa ki zot apel en plan konpreansiv. Apenn si nou antann bann progranm direk avek bann dimoun ki ganny zot lavi dan sa fason. Par egzamp, letan zot pe koz lo bourzwa, eski zot pe pran kont ki sa menm pei, Sri Lanka, ki fer nou kado bato pour Coast Guard I limenm pei ki pe pli vol nou resours atraver lapes ilegal? Eski zot pran an-konsiderasyon ki sa bann dimoun I lapes bourza lo plato Mahé, en pwason laser blan pou servi koman labwet pou atrap reken, en lot lespes ki nou koz lo son proteksyon? Kwa ki pe ganny fer pou protez Seselwa? Mwan mon plito tande ki nou peser I kriy lasasen, zot raporte, me tro souvan napa gran keksoz ki arive. Alor mon dir, annou protez nou resours pli byen. Lo size bourzwa par egzanmp, nou kapab koz lo etabli groser bourzwa ki kapab ganny lapes, protez sa lespes pandan lapondant, e lezot mezir antretan ki SFA I seryezman regard dan tou posibilite pou refer stok sa pwason. I bezwen annan en kolaborasyon ant peser, eksportater ek lotorite, e gouvernman pa kapab zis pran bann desizyon agresiv lo limenm. Depi enpe letan mon’n koz lo groser bourzwa ki pe ganny atrape, me ziska prezan SFA pankor fer nanryen e sa mon sipoze akoz zot annan tro bokou problenm e menm plan lapes konpreansiv Minister lapes in mor an-nesan.\nLo en lot nivo, I kler ki nou EEZ I bezwen ganny plis latansyon. Mon anvi regard sa size an-relasyon avek reform dan SPDF. Mon’n deza abord sa topik e nou’n deza osi ganny promes ki SPDF ti pou antreprann en tel lekzersis. Nou bezwen fer sa e regard nou priorite koman en pei. Detrwa keksoz I kler: 1. Sesel I bezwen en Coast Guards byen ekipe pou protez nou kont lapes ilegal ek drog prensipalman 2. En nouvo lalwa ki pou donn nou coastguards plis lotorite I bezwen ganny formile 3. Rol larme lo later I bezwen ganny revwar 4. Bidze pour SPDF I bezwen prensipalman pour Coast Guards ki enkli air wing. Avek bann tel reform nou ava pe protez nou lekonomi ble pli byen e nou ava osi pe anmenn sa lalit asarne kont lenportasyon drog dan nou pei. LDS I krwar ki le moman in arive pour nou fer sa lekzersis akoz nou krwar ki sa gouvernman I tro trenn son lipye e zis koz lo problenm san pran bann aksyon konkret ki ava al dan pli gran benefis pour nou pei e protez nou pep. Annou ansanm aranz leta nou pei e fer bann sanzman apropriye.\nMr. Speaker, zisteman sa topik I anmenn mwan direkteman lo devlopman nou bann zil. I kler ki konservasyon ek tourism I tre enportan, me mon sensernman krwar ki nou devret osi pe regarde ki mannyer serten zil I kapab fer en pli gran kontribisyon ekonomik pour nou pei. Par egzamp, en zil parey Coetivy ki dan lepase in ganny abize pou fer serten dimoun ris e apre ganny abandonnen. Ozordi en gran zil koumsa avek potansyel pour lagrikiltir, tourism, lapes e ede dan proteksyon nou teritwar I zis la, abandonnen. En zour I en prizon, en lot zot I pa en prizon, me selman napa en bon plan pour son devlopman. Bann basen kanmaron in vin basen pye sed e bann resours ki’n kout milyon dolar, peye par Seselwa, I ekspoze a lanatir. Konpar sa zil avek Lil Denis e tout swit ou war ki mannyer sekter prive I anmenn devlopman e sa gouvernman I zis tourn-an-ron e fer gaspiyaz. En zil ki kapab prodwi lavanniy ki ozordi lo marse mondyal in ariv $600 en kilo; fer prodiksyon lavyann, legim, dimyel ek lezot prodwi, san oubliy en lendistri tourist ek posibilite pour Seselwa al vakans. Sa I zis en zil, mazinnen ki mannyer lezot osi I kapab kontribye dan nou lekonomi, enkli Silhouette ki 2 pa avek Mahé. Mon war zis posibilite pour nou pei. Sa ki manke se louvertir ek lankourazman. Mon krwar nou kapab fer li, me pa avek sa gouvernman ki la.\nMr. Speaker, en size ki kontinyen konsern tou Seselwa I pri lavi. Mon kontan tande ki Mr. Faure in montre lepep Seselwa ki koman Prezidan ki ansarz lekzekitiv I kapab donn lord STC direkteman e ki sa I kapab annan lenpakt lo pri lavi. Mon dir sa akoz parfwa dimoun I krwar ki se Lasanble ki annan sa pouvwar me pa pe fer nanryen. NON. Nou kapab propoze, me I depann lo Mr. Faure ek son gouvernman pou pran desizyon.\nMon kontan antann ki VAT pe al ganny tire lo manze. Eski zot rapel letan mon ti diriz en lamars plis ki 10an pase avek tenm ‘Tir GST lo manze’? Mon anvi dir avek Mr. Faure ki sa ki in anonse pa al ase lwen, e mon anvi demann li akoz ki I prefere protez son bann dalon ‘middlemen’ olye pran zentere lepep Seselwa? Mr. Faure, ou devret donn en lord STC pou aret servi ‘middlemen’, me pou aste komodite direkteman e deswit pri manze I ava desann par 15-30%, si pa plis. Demann ou lekor akoz ki tou sa bann komodite manze ki napa VAT lo la I ankor ser? Larepons I tre senp: Middlemen. Depi kan eski Dubai ti plant diri, zonyon ek ponmdeter? LDS I dir ankor byen for: Pri lavi dan Sesel I kapab desann, me se gouvernman Mr. Faure ki pa pe fer li desann akoz zot annan lentere personnel e zot pe protez zot dalon. Aprezan bann lezot marsan I servi pri STC koman zot standar e alor zot osi zot vann ser. STC I bezwen diriz par legzamp e donn Seselwa manze a en pri pli bonmarse posib. LDS I fer en sel promes avek lepep Seselwa: Le moman ki nou rantre dan lekzekitiv, STC pou vreman vin zanmi lepep Seselwa e pri komodite pou desann dan nou pei. STC I ava vin sa standar ki fer desann pri lavi, e non pa fer li monte.\nMr. Speaker, an 2020, Mr. Faure I vin koz lo ranforsi kominote e in menm donn dat eleksyon konsey distrikt. Mon pa konnen si sa I en joke akoz depi 1977 se son parti ki manipil kominote, ede pou detri zot e menm si ozordi LDS I annan en mazorite dan bann distrikt, zot servi sa sistenm gouvernman lokal pou kontinyen fer politik. Si nou MNA pa ti solid, keksoz ti pou pir. E pour lenformasyon Mr. Faure, depi tar lannen pase, serten bann DA I komans vin pli difisil. Nou pa konnen si zot in ganny lord pou pa korpere akoz eleksyon, me selman DA I pli enterese pou travay avek reprezantan US, menm si I pa’n ganny elekte. Nou dan LDS, nou senpleman anvi dir ki pou devlop nou bann kominote, nou bezwen dimoun kapab e konpetan dan ladministrasyon distrikt ki vin travay pour kominote e non pa pour okenn parti politik.\nMr Speaker, ledikasyon I reste en gran konsern pour nou pei. Nou pa pe ganny dir tou laverite. Bann rezilta ki ganny anonse pa baze lo lakantite etidyan ki dan nou lekol e ki devret fer legzanmen, me plito lo zis bann ki fer legzanmen e alor I donn nou lenpresyon ki keksoz I ase bon. Nou bezwen refer nou sistenm ledikasyon. Mon anvi dir byen for e byen kler ki dan LDS nou pou reviz nou sistenm ledikasyon totalman, enkli regard bann resours edikasyonnel ek lantrennman bann ansenyan, devlopman karyer, modernizasyon lenfrastiktir e nou pou adres size ‘automatic promotion’, disiplin, valer, ek tou size relevan an-komansan avek lakres, primer, segonder ek pos-segonder. Nouvo stratezi pour ledikasyon akademik ek vokasyonnel an-mezir ki nou oriant bann etidyan dan bezwen nou sosyete pou ganny met lanfaz lo la. Nou napa okenn opsyon, me pour nou redres nou sistenm ledikasyon pour lavenir nou pei. En bon sistenm ledikasyon I ava donn nou bann dimoun kalifye e nou ava kapab alor redwir lakantite etranze ki pe travay isi. Malerezman sa gouvernman ozordi nepli annan lide e I pa kapab rezourd problenm ki limenm in kree.\nMr. Speaker, dan menm fason leta nou sistenm lasante I devret konsern nou tou. Parey ki mon annan gran respe pour nou bann staff dan ledikasyon, mon salye bann personnel lasante ki pe donn tou malgre kondisyon difisil. Mon felisit bann nouvo dokter Seselwa ek bann lezot travayer lasante ki’n fek kalifye. Me I kler ki sa gouvernman in fel pou envestir, devlop e moderniz nou sistenm lasante pou zwenn lekspektasyon nou popilasyon. Nou war sa dan plizyer sitiasyon, enkli deteksyon kanser boner par egzanmp. Nou tou nou dakor ki nou bezwen transform nou bann sant lasante dan bann landrwa kot sa travayer pou kontan al travay e ki sa pasyan pou santi ki I pe ganny en bon servis. Travay ki bezwen ganny fer I la pe regard nou, me malerezman sa gouvernman I nepli ekoute e se sa ki fer nou dimoun mor avan ler. Zis regard sa problenm dyaliz. Eski zot pa ti ganny warning lo kwa ki pe arive? Letan ansyen Minis Larose ti pran serten desizyon valab, eski pa I ti ganny pouse? Alor ankor enn fwa mon dir avek nou pep ki zot lasante I tro presye pour sa gouvernman kontinyen zwe avek zot. Nou bezwen bon lenvestisman ki pou garanti ki nou popilasyon I garanti en servis lasante pli o posib ki apre tou zot pe peye atraver zot taks. Nou pep I merit sa ki meyer e LDS pou delivre. Nou lekol pour lasante I devret kapab atir plis zenn edike pou rantre dan sa vokasyon. Annou pa oubliye ki lannen pase zis 4 ners ki ti kalifye.\nMr. Speaker, napa nanryen ki’n ganny dir lo nou servis sivil. Napa okenn lankourazman pour sa bann fanm ek zonm ki fer sa pei marse atraver zot devosyon ek zot konpetans. Petet I akoz tro bokou politik trankil pe ganny fer kot serten, enkli dimoun dan sa Lasanble pe fer per bann travayer gouvernman e dir zot ki letan LDS I ganny eleksyon, zot pou perdi zot plas travay. Sa I reprezant en refleksyon vreman malad pour sa bann ki fer en keksoz parey akoz zot ede pou defigir leta nou nasyon. Ser ek frer travayer dan gouvernman, Sesel I bezwen tou son zanfan. Nou tou nou bezwen viv, travay e nouri nou fanmiy. Pa les sa bann parol negativ ki zot tande fer zot per. Letan en gouvernman I sanze, se politisyen ki ale, e travayer gouvernman I kontinyen pou mentenir striktir leta. Zot plas travay I garanti. LDS pou senpleman met lanfaz ki tou travayer I travay pour tou Seselwa. Fodre pa ki I annan okenn diskriminasyon dan servis sivil. Bann ki ozordi pe pratik sistenm diskriminasyon politik pou senpleman gann demande pou sanz fason fer. Servis sivil I lakle gouvernman dan son relasyon avek son pep, alor servi lepep I reste vokasyon pli o. Premye zour travay apre laviktwar tou dimoun pou retourn travay e donn son meyer dan kreasyon sa nouvo Sesel.\nMr. Speaker, Mr. Faure in pas lo sa size internet an-riflan. Annou pa anbet Seselwa. Sesel I kapab fer pli byen. Nou ankor tro ser e sa I vin en lobstak dan nou devlopman akoz ozordi se internet ki fer lemonn tournen ozordi. Se pa wifi dan bis oubyen rediksyon lisens ki pou fer desann pri internet. Nou bezwen aksyon pli konkret. Mon anvi zis donn en senp konparezon avek Moris e challenge nou bann lakonpannyen telekominikasyon pou swiv e donn Seselwa sa ki meyer. Sa senp pti lenstriman ki dan mon lanmen I apel en ‘wingle’, I donn ou ek lezot dimoun en servis wifi dan ou transpor, dan ou lofis oubyen dan ou lakaz. I kout MUR1000, savedir SCR365. Ou aste en kart parey ou met dan mobile. Pour en terabyte, savedir 1024GB ou pey en lot MUR 1000, savedir SCR365 ki valab pour en mwan. Sesel konbyen I koute? 10GB I kout SCR1699. Eski nou pa kapab fer pli byen? Gete zot menm e zot ava konpran akoz ki nou ti ensiste ki regilater, DICT I met presyon lo bann lakonpannyen.\nMr. Speaker, I annan tro bokou pou dir lo leta nou nasyon ki konsern nou pep ozordi. Letan mon vizit dimoun mon war ki I mank lankourazman pour nou pep. Letan mon vizit sa madanm ki depi 1er bomaten I lo son lipye pe fer snak afen ki I kapab fini son lakaz e ki gouvernman pa pe donn li plis sipor, letan sa zenn ansenyan I anvi fer en Masters e minister I dir li fodre I demisyonnen, tou sala I kas leker. Latitid gouvernman en pei I devret pe donn lankourazman sa ki pe debourye. Se sa kalite gouvernman ki Sesel I bezwen e sa I pa lot ki en gouvernman LDS.\nMon vreman ankouraze letan mon war bann zenn pran linisyativ e lans zot dan biznes oubyen dan aksyon kominoter. La mon demande ki zot kapab ganny en tax break pour en serten letan pandan ki zot pe etabli zot. Seselwa I bezwen pran labote son pei o-serye an sa ki konsern salte. Pa kit nou salte deryer lo lans kan nou fini, aret zet salte partou kote. Bann lakonpannyen ki anploy etranze I bezwen osi koz ek zot bann travayer pou pa zet zot salte partou. Annou donn lankourazman tou nou bann zenn e fer Sesel vin pei pli prop dan lemonn. Mon pa kapab osi mank sa loportinite pou felisit Komisyon lo laverite ek rekonsiliasyon pour sa bon travay ki zot pe fer. Tou sala pe ede pou fer nou pei vin prop.\nMr. Speaker, bokou lanons avek enplikasyon finansyel in ganny fer. Mon tya kontan ki nou ganny leksplikasyon lo kote sa bann larzan pou sorti e kan eski nou pou ganny sa bidze siplemanter. Mon osi demande ki parol I ganny swiv par aksyon ek desizyon serye. Nou pa kapab kontinyen avek en gouvernman ki per pou pran desizyon, e letan I ganny kouraz I pa ekout person. Pa koz lo devlopman lagrikiltir, selman zot ser fermye, pa koz lo biznes Seselwa, me anmar zot lanmen. Annou travay avek en sans lazistis e silvouple konn partaz larises sa pei par donn sipor tou sekter. Rezourd difikilte kot I ekziste, par egzanp ant taxi ek lezot konpetiter. Pour Praslin ek La Digue, mon priye ki tou promes a ganny akonpli e zot pri lavi a desann. Nou pe swiv.\nMr. Speaker, an-terminan, la pei ki mon krwar Seselwa i anvi e ki lekip LDS pe travay pour nou gannyen: en pei ki fonksyonn byen pour tou son sitwayen, kot tou son lenstitisyon I zwe zot rol koman parti en sel nasyon, en leta normal, kot nou sitwayen i santi ki liberte endividyel e drwa imen pa en sityasyon eksepsyonel, me ki zot bann kondisyon natirel ki nou viv e travay ladan. En sistenm politik ki stab, e en mannyer fer politik ki pa antagonistik. I devret konpetitif lo ki sa ki pli bon pour nou pei, me baze lo respe pour lezot parti e dimoun ki angaze; ki pa kritik oubyen atak dimoun ki montre en apartenans politik diferan. Seselwa i anvi en gouvernman ki rezourd problenm ki dimoun I fer fas avek, ki annan en plan kler e ki fer sa ki I dir I pou fer; ki travay kontinyelman pour amelyor kondisyon dan ki dimoun I viv e travay. En Gouvernman ki dir laverite, ki azir avek latransparans e ki zer larzan e propriyete leta avek lonekte san koripsyon. En sosyete an-ord baze non selman lo lalwa, me lo valer moral ki permet en pep viv avek dignite; kot sak sitwayen I aktiv dan asir son prop byennet, me osi pare pou ede dan byennet lezot e byenet lakominote; En servis piblik ki plas li dan kote dimoun ki I servi e ki efikas dan reponn bezwen bann sitwayen; ki donn tou servis san koripsyon oubyen konsiderasyon politik; En nasyon kot loportinite I ouver pour tou; kot tou sitwayen kapab I prodiktiv e kot welfare pa en mwayen pour depann lo la, me selman kot bann ki annan en kondisyon envalidite oubyen ki vilnerab e ki’n tonbe I kapab ganny lasistans pou viv avek dignite; En pep avek en standar lavi konfortab, avek lozman ki konvenab pour sitiasyon sak fanmir, mwayen pou asir nesesite lavi e pou kapab asir en retret lo menm nivo ki dan son letan travay; En lazenes ki reste angaze dan aktivite ki annan merit: letid, travay, sport, pastan akseptab e aksyon ki kontribye dan byennet sosyal; langazman ki a fer li fasil pour reziste kont drog e lenflians anti-sosyal; En pei ki prezerv son lanvironnman natirel e ki reste prop. Se sa leta sa pei ki mon krwar Seselwa i anvi viv ladan e alor fodre nou brav pou debout kont tou keksoz ki vin en baryer pour nou.\nMr Speaker, Seselwa i anvi en pei kot lendistri ek biznes i dinamik e pozitiv dan en kad legal e administratif kot kondisyon I kler e egal pour tou partisipan; kot tou Seselwa I kapab partisipe; ki annan en lespri initiativ, rod loportinite pou grandi e pou devlop nouvo sekter ekonomik; En sistenm ledikasyon ki permet tou zenn atenn en nivo konesans e abilite pou fer byen dan en metye oubyen lokipasyon ki i swazir e kot I war son byenet e kot I kontribye dan fer avanse nou pei; Bon nivo lenfrastriktir tel ki semen, elektrisite e delo, kominikasyon e transpor pour fasilit lendistri e donn sitwayen en lavi konfortab; En sistenm lasante ki tou nou sitwayen I annan konfyans ladan, ki o-mwen I asir en diagnostik kler pou tou kondisyon e ki diriz tou pasyan ver tretman ki disponib e ed li pou kapab ganny akse avek tretman ki I bezwen; En sosyete ki annan en lidantite kiltirel ki koresponn avek nou leritaz, byen ki I permet diversite; En servis lapolis ki asir sekirite personel e byen tou sitwayen, ki efikas kont bann fleo sosyal e ki protez tou dimoun kont labi, sirtou sa ki pli vilnerab, notaman nou zanfan; Relasyon enternasyonal ki pa met an kestyon nou souverennte me ki mentenir lyen amikal avek tou pei san ki nou vin depandan lo lasistans finansyer oubyen antre dan okenn lobligasyon ki konpromi nou lendepandans.\nSe sa mon lapriyer pour Sesel. Mon demann Gran Met pou beni nou pep ek nou pei e pou donn nou determinasyon akonpli dezir sa pep avek tou kouraz e mentenir dan nou nanm sa lespri ki Nou Pa zanmen les tonbe! Mersi.


LIR AN Acholi Afrikaans Albanian Amharic Arabic Armenian Aukan Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kreol Seselwa Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nI vreman enportan pour annan bann konversasyon fran byen boner\nDOREEN ti soke ler son msye, Wesley ki ti annan selman 54 an ti dekouver ki i ti annan en timer danzere ki ti pe afekte son laservel. * Bann dokter ti donn li zis detrwa mwan pour viv. Doreen i rapel, “Mon pa ti oule krwar sa ki mon ti pe tande. Pour plizyer semenn mon ti ebete. Mon ti santi konmsi sa problenm pa ti pe ariv lo nou me lo en lot dimoun. Mon pa ti’n prepar mwan pour sa.”\nMalerezman, bokou dimoun i santi parey Doreen. Tou dimoun i kapab ganny en maladi grav. Bokou dimoun i pare pour pran swen avek en manm fanmir ki’n dekouver ki i annan en maladi grav. Me sa i en gro defi. Ki bann manm fanmir i kapab fer pour rekonfort e pran swen avek zot manm fanmir ki gravman malad? Ki mannyer bann ki pe pran swen avek sa enn ki malad i kapab fer fas avek zot prop santiman? Ki zot kapab ekspekte ler sa dimoun i pros pour mor? Premyerman, annou vwar akoz konmela i en gro defi pour pran swen avek en dimoun ki gravman malad.\nEN SITYASYON KI PE ARIVE OZORDI\nBann devlopman syantifik dan domenn medikal in fer ki dimoun nepli mor vitman parey lontan. Apepre san-t-an pase, menm dan bann pei devlope, kantite lannen an mwayenn ki dimoun ti viv ti pli kourt. Dimoun ti mor pli vit avek bann maladi kontazyez ouswa aksidan. I ti difisil pour ganny akse avek lopital e laplipar dimoun ki ti malad, zot fanmir ti pran swen avek zot e zot ti mor kot zot lakour.\nOzordi, progre dan domenn medikal i fer li posib pour bann dokter konbat bann maladi pour prolonz lavi sa dimoun. Lontan i ti annan bann maladi ki ti kapab touy en dimoun vitman me ozordi en dimoun i kapab viv pour bokou plis lannen. Par kont, sa pa vedir ki sa dimoun in fini geri. Sa dimoun i souvan annan problenm lasante grav ki fer li pa kapab pran swen avek son lekor. Sa i fer li pli difisil e konplike pour pran swen avek sa dimoun malad.\nAnfet, deplizanpli, dimoun i mor dan lopital olye kot zot. Ozordi pa bokou dimoun ki’n deza vwar ler en dimoun pe mor e laplipar dimoun pa tro konnen ki pou fer dan en sityasyon konmsa. Vi ki en dimoun i per akoz i pa konnen ki pou arive a lavenir, sa i kapab fer li difisil ouswa menm anpes li pran swen avek en manm son fanmir ki malad. Kwa ki kapab ede?\nParey nou’n vwar dan ka Doreen, bokou dimoun i santi zot boulverse ler en dimoun ki zot kontan i dekouver ki i annan en maladi grav. Vi ki ou per, sagren e trakase, kwa ki kapab ed ou pour prepar pour lavenir? En serviter fidel Bondye ti priye: “Montre nou ki mannyer pour byen servi nou bann zour pour ki nou ganny en leker saz.” (Psonm 90:12, NWT) Priy Zeova senserman e demann li pour montre ou konman ‘pour byen servi ou bann zour’ pour ki ou kapab servi bann zour ki reste avek sa manm fanmir ki ou kontan dan sa pli bon fason.\nSa i demann en bon preparasyon. Si sa manm fanmir ki malad i ankor kapab koze e i pare pour koz lo sa size, i ti pou byen pour demann li lekel ki i ti a kontan i fer desizyon pour li ler i nepli kapab fer desizyon. Koz fran avek li e ansanm deside si i anvi ganny serten tretman medikal oubyen reste lopital. Bann konversasyon koumsa i kapab anpese ki i annan dezakor ek regre ler bann manm fanmir i bezwen fer desizyon pour sa dimoun malad. Sa bann konversasyon fran i devret ganny fer byen boner pour ki bann manm fanmir i konsantre lo swen ki zot pou donn sa dimoun. Labib i dir: “En proze pa reisi si nou pa demann konsey.”—Proverb 15:22.\nKI MANNYER POUR EDE\nNormalman, premye keksoz ki sa dimoun ki pe donn swen i bezwen fer i rekonfort sa dimoun malad. En dimoun ki pe mor i bezwen konnen ki lezot i kontan li e ki i pa tousel. Ki mannyer sa dimoun ki pe donn swen i kapab fer sa? I kapab lir oubyen sant bann sanson ki pour ankouraz e fer sa dimoun kontan. Bokou dimoun i ganny rekonforte ler en manm fanmir i atrap zot lanmen e koz dousman avek zot.\nI souvan ede ler ou fer sa dimoun konnen lekel ki pe vizit li. En rapor i dir: “Dernyen keksoz ki en dimoun i perdi i son abilite pour tande. En dimoun i ankor kapab tann byen menm si i paret pe dormi, alor pa dir okenn keksoz dan son prezans ki ou pa ti pou kontan i tande.”\nPriy ansanm si i posib. Labib i dir ki en fwa, zapot Pol ek son bann konpanyon ti anba en kantite presyon e zot pa ti ni menm konnen si zot ti pou sirviv. Kote zot ti al rod led? Zapot Pol ti dir son bann zanmi: “Zot osi zot kapab ed nou par sipliy Bondye pour nou.” (2 Korentyen 1:8-11) En lapriyer senser ler ou anba en kantite presyon e pe fer fas avek en maladi grav i vreman ede.\nI fermal ler ou mazinen ki en manm ou fanmir pe al mor. Sa i pa drol akoz lanmor pa en keksoz natirel. Nou pa’n ganny kree pour aksepte lanmor konman en keksoz normal dan lavi. (Romen 5:12) Parol Bondye i apel lanmor en “lennmi.” (1 Korentyen 15:26) Alor, nou kapab konpran e menm vwar li normal ler en dimoun i pa anvi mazin lo lanmor en manm son fanmir.\nKantmenm sa, ler nou mazin davans lo ki i kapab arive, sa pou ed bann manm fanmir pour pa tro fatig zot e zot pou konsantre lo kwa ki zot kapab fer. Serten keksoz ki kapab arive i ganny trouve dan sa bwat “ Bann dernyen semenn dan lavi en dimoun ki gravman malad.” Byensir, i pa neseserman ki en dimoun i ganny tou sa bann problenm e i kapab pa ariv dan menm fason. Me, laplipar dimoun i eksperyans omwen serten sa bann sanzman.\nApre lanmor en manm fanmir, i ti pou byen pour kontakte en zanmi pros ki’n deza ofer son led. Bann ki pe donn swen sa dimoun malad ek bann fanmir i bezwen ganny rekonforte e konpran ki sa dimoun malad i nepli soufer. Kreater bann imen i asir nou ki “bann mor pa konn nanryen.”—Eklezyast 9:5.\nSA ENN KI DONN SA PLI BON SWEN\nNou kapab aprann pour pa refiz okenn led ki nou gannyen\nI enportan pour depan lo Zeova pa zis letan en manm fanmir i gravman malad me osi apre ki i’n mor ler ou pe fer fas avek sagrinasyon. Zeova i kapab servi lezot dimoun pour ed e ankouraz ou. Doreen i dir: “Mon ti aprann pour pa refiz okenn led ki dimoun ti ofer mwan. Anfet, mwan ek mon msye ti ganny bokou plis led ki nou ti pe ekspekte. I kler ki Zeova ti pe dir nou, ‘Mon la avek zot pour ed zot fer fas avek sa problenm.’ Mon pa pou zanmen oubliy sa.”\nZeova i sa enn ki donn sa pli bon swen. Konman sa Enn ki’n kree nou, i konpran nou douler ek soufrans. I kapab e i anvi donn nou led ek lankourazman pou kapab fer fas avek sa sityasyon. An plis, i’n promet ki i pou byento retir lanmor e resisit sa plizyer bilyon dimoun ki dan son memwar. (Zan 5:28, 29; Revelasyon 21:3, 4) Apre, tou dimoun pour kapab repet parol zapot Pol ki dir: “Lanmor, oli ou laviktwar? Lanmor, oli ou dart?”—1 Korentyen 15:55.\n^ par. 2 Serten non in ganny sanze.\nBANN DERNYEN SEMENN DAN LAVI EN DIMOUN KI GRAVMAN MALAD\nBokou dimoun ki gravman malad i annan serten oubyen tou sa bann siny dan bann dernyen semenn zot lavi *:\nI napa lapeti manze oubyen bwar. Pour anpes lalev ek labous sa dimoun sek, pas en pe glycerin lo la. Ou kapab osi met en pti servyet mouye lo son fron. Sa i kapab ede pour fer li pli konfortab.\nI kontan reste li tousel oubyen avek en pti gin dimoun. Fer sir ki napa tapaz e i dan trankilite.\nI dormi plis.\nI san pozisyon. Dan plas anpes li bouze, koz avek li dan en fason kalm e reasir li.\nI konfize. Letan ou pe koz avek li, dir li ou non e avek respe ekout li menm si i paret konfize.\nI pa kapab kontrol son lirin ek lasel. Fer sir ki sa dimoun ek son lili i reste pli prop posib.\nSon lagorz i sere. Met plis zorye anba son latet. Sa i kapab anpes li anvi vomi.\nSon kouler lapo i sanze. Sa i souvan akoz laplipar son disan pe al dan son bann lorgann enportan.\n^ par. 26 Sours: The Metropolitan Hospice of Greater New York


Lekel bann zanmi Bondye?\nZezi Kri i Garson Bondye ensi ki son zanmi prefere e pli pros. Avan ki i ti viv lo later konman en zonm, Zezi ti viv dan lesyel konman en kreatir spirityel pwisan. (Zan 17:5) Apre i ti vin lo later pour ansenny dimoun laverite konsernan Bondye. (Zan 18:37) I ti osi donn son lavi imen pour sov bann dimoun obeisan dan pese ek lanmor. (Romen 6:23) Aprezan, Zezi i Lerwa Rwayonm Bondye, en gouvernman dan lesyel ki pou anmenn Paradi lo sa later.—Revelasyon 19:16.\nBann lanz osi zot bann zanmi Bondye. Bann lanz pa ti konmans zot lavi konman bann imen lo later. Zot ti ganny kree dan lesyel avan ki Bondye ti kree later. (Zob 38:4-7) I annan plizyer milyon lanz. (Danyel 7:10) Sa bann zanmi seles Bondye i oule ki bann dimoun i aprann laverite lo Zeova.—Revelasyon 14:6, 7.\nBondye i osi annan bann zanmi lo later; i apel zot son bann temwen. Ankour, en temwen i dir sa ki i konnen konsernan en dimoun oubyen en keksoz. Bann Temwen Zeova i dir sa ki zot konnen lo Zeova ek son plan. (Izai 43:10) Parey bann lanz, bann Temwen i anvi ed ou konn laverite konsernan Zeova. Zot oule ki ou vin zanmi Bondye ou osi.\nPetet ou’n tande ki Zezi in mor pour nou pese. Me eski sakrifis en sel dimoun i vreman kapab benefisye plizyer milyon dimoun?\nPartaze Partaze Lekel bann zanmi Bondye?


Labib—En Let sorti kot Bondye ki kontan nou\nKI LIV ki ou pli kontan?— I annan manrmay ki kontan liv zannimo. Lezot i kontan bann liv ki annan en ta portre ladan. Vre, i gou lir sa bann liv.\nMe pli bon liv ki annan dan lemonn i bann liv ki dir nou laverite lo Bondye. Enn sa bann liv i pli enportan ki tou lezot. Ou konnen lekel sa liv?— Labib.\nAkoz Labib i sitan enportan?— Akoz i sorti kot Bondye. Labib i koz lo Bondye e lo bann bon keksoz ki i pou fer pour nou. I dir nou ki nou devret fer pour fer Bondye kontan. Labib i parey en let ki sorti kot Bondye.\nBondye ti’n kapab ekrir Labib antye dan lesyel e apre donn bann imen. Me i pa ti fer sa. I ti fer bann zonm lo later ekrir Labib. Me i ti fer zot ekrir son lide.\nBe ki mannyer Bondye ti fer sa?— Pour konpran ki mannyer i ti fer sa, annou vwar en legzanp. Kan nou tann lavwa en dimoun lo radyo, sa dimoun ki pe koze i lwen avek nou. Kan nou get televizyon, nou kapab vwar portre bann dimoun dan lezot pei, e nou kapab tande ki zot pe dir.\nMazin osi bann dimoun ki al lo lalin. Ler zot laba lo lalin zot kapab anvoy mesaz isi lo later. Ou ti konn sa ou?— Be si dimoun i kapab fer sa, eski Bondye i kapab anvoy mesaz isi sorti dan lesyel?— Be wi! I ti fer sa depi byen lontan, avan radyo ek televizyon ti ganny envante.\nKi mannyer nou konnen Bondye i kapab koz avek nou kantmenm i lwen avek nou?\nEn zonm ki ti apel Moiz, ti tann Bondye koze. Moiz pa ti kapab vwar Bondye, me i ti tann son lavwa. Ti annan bokou dimoun ki ti la ler sa ti arive. Sa zour Bondye ti fer en montanny sekwe. Ti annan loraz ek zekler. Bann dimoun ti konnen ki Bondye ti’n koze, me zot ti per. Alor zot ti dir Moiz: “Pa fer Bondye koz avek nou akoz nou per pangar nou a mor.” Plitar, Moiz ti ekrir sa bann keksoz ki Bondye ti’n dir li. Sa ki Moiz ti ekrir i dan Labib.—Egzod 20:18-21.\nMoiz ti ekrir sa senk premye liv dan Labib. Me pa zis li ki ti ekrir Labib. Bondye ti fer apepre 40 zonm ekrir lezot liv dan Labib. Sa ti lontan menm e i ti pran bokou letan pour Labib fini ekrir. An tou, ti pran apepre 1,600 zan! Kantmenm serten sa bann zonm pa ti konn kanmarad, tou sa ki zot in ekrir dan Labib i tonm dakor avek kanmarad. Sa i en keksoz ki sirprann nou.\nOu konnen ki mannyer sa bann ekriven Labib i apele?\nSerten zonm ki Bondye ti fer ekrir Labib ti popiler. Par egzanp, Moiz ki avan sa ti sonny mouton, ti vin sef nasyon Izrael. Salomon ti en lerwa pli entelizan e pli ris dan lemonn. Me ti annan lezot ekriven ki dimoun pa ti tro konn zot. Par egzanp Amos, ki ti okip bann pye fig.\nEn lot zonm ki ti ekrir Labib ti en dokter. Ou konnen ki mannyer i apele?— Lik. En lot ekriven Labib ti anmas larzan taks. I ti apel Matye. Ti osi annan enn ki ti en avoka, i ti konn byen lalwa larelizyon Zwif. Li ki’n ekrir plis liv dan Labib. Ou konnen ki mannyer i apele?— Pol. Ti osi annan de disip Zezi ki ti ekrir Labib. Sa i Pyer ek Zan. Zot zot ti de peser.\nBokou ekriven Labib ti koz lo bann keksoz ki Bondye ti pou fer plitar. Ki mannyer zot ti konnen sa bann keksoz pou arive?— Bondye ki ti dir zot.\nLer Zezi, sa gran Ansennyan, ti lo later, en gran bout Labib ti’n fini ganny ekrir. Pa bliye sa Gran Ansennyan ti sorti dan lesyel. I ti konnen ki Bondye ti’n fer. Eski i ti krwar Labib i sorti kot Bondye?— Be wi.\nKan Zezi ti koz avek dimoun lo bann keksoz ki Bondye in fer, i ti lir dan Labib. Annandeler i ti rapel sa ki Labib i dir e dir zot san bezwen lir. Zezi ti osi fer nou konn plis keksoz lo Bondye. I ti dir: “Mon anons lemonn zis sa ki i’n dir mwan.” (Zan 8:26) Zezi ti’n aprann bokou keksoz avek Bondye akoz i ti reste avek Bondye. Kote nou kapab lir sa bann keksoz ki Zezi ti dir?— Dan Labib. Tousala in ganny ekrir pour nou lir.\nSa bann zonm ki Bondye ti fer ekrir Labib, ti ekrir li dan zot langaz. Alors, laplipar Labib in ganny ekrir an Ebre ek Grek, e en pti morso an Arameen. Me bokou dimoun ozordi pa konn lir sa bann langaz. Alor Labib in ganny mete dan lezot langaz. Ozordi dimoun i kapab lir Labib oubyen en bout Labib dan 2,260 langaz. Zis mazin sa! Pa Labib i vreman en let ki Bondye in anvoy pour dimoun partou lo later! Me kantmenm Labib in ganny kopye e rekopye plizyer fwa, son mesaz i reste mesaz Bondye.\nSa ki Labib i dir i enportan pour nou. Labib ti ganny ekrir lontan menm. Me i koz lo bann keksoz ki pe arive konmela. I dir nou ki Bondye pou fer byento. I enteresan sa ki i dir! I donn nou en zoli lespwar.\nKi ou kapab aprann ler ou lir Labib?\nLabib i osi dir nou ki mannyer Bondye i oule nou viv. I dir nou sa ki byen ek sa ki mal. Ou bezwen konn tousala, mwan osi tou. I koz lo bann dimoun ki ti fer bann keksoz mal e ki ti arive avek zot, pour nou pa fer parey. I osi koz lo bann dimoun ki ti fer sa ki byen e rekonpans ki zot ti gannyen. Tousala in ganny ekrir pour nou prop byen.\nMe pour Labib vreman ed nou, nou bezwen kapab reponn en kestyon. Sa kestyon i: Lekel ki’n donn nou Labib? Ki ou pou reponn?— Wi, Labib antye i sorti kot Bondye. Be ki mannyer nou kapab montre ki nou en bon zanfan?— Ler nou ekout Bondye e fer sa ki i dir nou fer.\nAlor nou bezwen pran letan pour lir Labib ansanm. Ler nou ganny en let sorti kot en dimoun ki nou kontan en kantite, nou lir li e lir li ankor. Nou kontan sa let. Be nou devret kontan Labib parey. Akoz i en let sorti kot sa Enn ki pli kontan nou. I en let sorti kot Bondye ki kontan nou.\nAprezan pran en pe letan pour lir sa bann verse Labib ki montre ki Labib i vreman Parol Bondye, ki’n ganny ekrir pour nou prop byen: Romen 15:4; 2 Timote 3:16, 17; ek 2 Pyer 1:20, 21.\nAprann lo sa wit dimoun ki’n ekri Labib ki ti viv menm letan avek Zezi e ki ti ekri lo son lavi.